text: for aftalens udløb, anvendes bestemmelserne i artikel 2, stk. 2-5, artikel 3, 6, 7, 8, 9 og 11-19, protokol A, B og C, godkendt protokollat 1, 2, 3 og 4 fortsat som et administrativt arrangement, jf. artikel 2, stk. 17, i WTO-aftalen om tekstilvarer og beklædningsgenstande.4. Jeg ville være Dem taknemmelig, såfremt De vil bekræfte, at ovenstående kan accepteres af Deres regering. Er dette tilfældet, udgør dette brev og tillægget hertil og Deres brev om accept en aftale i form af brevveksling, som træder i kraft på den første dag i måneden efter den dag, på hvilken parterne har meddelt hinanden, at de nødvendige retlige procedurer i så henseende er afsluttet. I mellemtiden anvendes den midlertidigt fra den 1. januar 2000 på betingelse af gensidighed.Modtag, hr. ..., forsikringen om min mest udmærkede højagtelse."Jeg har den ære hermed at bekræfte, at min regering er indforstået med indholdet af den pågældende skrivelse.Modtag, hr. ..., forsikringen om min mest udmærkede højagtelse.Regeringen for Republikken KasakhstanTillæg 1Bilag I til aftalen mellem Det Europæiske Økonomiske Fællesskab og Republikken Kasakhstan om handel med tekstilvarer, paraferet den 15. oktober 1993, som indeholder tekstilvarekategorierne og varebeskrivelsen, erstattes med bilag I til forordning (EØF) nr. 3030/93(1). Det vedtages, at varebeskrivelsen, uden at dette berører tariferingsbestemmelserne i den kombinerede nomenklatur, betragtes som værende alene af vejledende karakter, eftersom varerne i hver kategori bestemmes i dette bilag af KN-koder. Er der anført "ex" foran KN-koden, bestemmes varerne i hver kategori af KN-koden og den tilsvarende varebeskrivelse.(1) I 1999 blev dette bilag ændret ved Kommissionens forordning (EF) nr. 1072/1999 (EFT L 134 af 28.5.1999, s. 1).Tillæg 2NotevekslingKasakhstans mission ved Den Europæiske Union har den ære over for Europa-Kommissionens Generaldirektorat for Handel at henvise til Generaldirektoratets note (dato for verbalnoten) om aftalen om handel med tekstilvarer, paraferet den 15. oktober 1993, senest ændret ved aftalen i form af brevveksling, paraferet den ... 1999.Republikken Kasakhstans mission kan meddele Generaldirektoratet for Handel, at Republikken Kasakhstans regering, indtil de nødvendige procedurer for indgåelse af aftalen i form af brevveksling er afsluttet og denne er trådt i kraft, er rede til at anvende bestemmelserne i aftalen de facto fra den 1. januar 2000. Dette er dog under forudsætning af, at begge parter til enhver tid med fire måneders varsel kan bringe denne de facto-anvendelse af aftalen i form af brevveksling til ophør.Republikken Kasakhstans mission ved Den Europæiske Union ønsker at benytte denne lejlighed til på ny at forsikre Europa-Kommissionens Generaldirektorat for Handel om sin mest udmærkede højagtelse.


text:
 Avis juridique important
 |
 11965F/PRO/PRI/10
 TRAKTAT OM OPRETTELSE AF ET FAELLES RAAD OG EN FAELLES KOMMISSION FOR DE EUROPAEISKE FAELLESSKABER, PROTOKOL VEDROERENDE DE EUROPAEISKE FAELLESSKABERS PRIVILEGIER OG IMMUNITETER, KAPITEL III: MEDLEMMER AF FORSAMLINGEN, ARTIKEL 10
 EF-Tidende nr. L 152 af 13/07/1967 s. 0014
 Artikel 10.Under Europa-Parlamentets moedeperioder nyder medlemmerne:a) paa deres eget lands omraade de immuniteter, der tilstaas medlemmerne af deres lands lovgivende forsamling,b) paa en anden Medlemsstats omraade fritagelse for enhver form for tilbageholdelse og retsforfoelgning.De er ligeledes daekket af immuniteten paa vej til eller fra Europa-Parlamentets moedested.Immuniteten kan ikke paaberaabes af et medlem, som gribes paa fersk gerning, og kan ikke hindre Europa-Parlamentets ret til at ophaeve et af dets medlemmers immunitet.

type: contracts

jurisdiction: EU


text:
 Avis juridique important
 |
 21997A1004(01)
 Ændring til Basel-konventionen om kontrol med grænseoverskridende overførsel af farligt affald og bortskaffelsen heraf
 EF-Tidende nr. L 272 af 04/10/1997 s. 0046 - 0046
 BILAG ÆNDRING TIL BASEL-KONVENTIONEN OM KONTROL MED GRÆNSEOVERSKRIDENDE OVERFØRSEL AF FARLIGT AFFALD OG BORTSKAFFELSEN HERAF Nyt afsnit 7a i præamblensom erkender, at der er stor fare for, at grænseoverskridende overførsel af farligt affald, navnlig til udviklingslande, ikke er miljøforsvarlig håndtering af farligt affald, som krævet i denne konvention.Ny artikel 4A1. Hver part, der er opført i bilag VII, forbyder al grænseoverskridende overførsel af farligt affald til de i bilag IV A anførte operationer til stater, der ikke er opført i bilag VII.2. Hver part, der er opført i bilag VII, afvikler gradvis indtil den 31. december 1997 og forbyder fra denne dato al grænseoverskridende overførsel af farligt affald i henhold til konventionens artikel 1, stk. 1, litra a), til de i bilag IV B anførte operationer, til stater, der ikke er opført i bilag VII. Grænseoverskridende overførsel forbydes kun, hvis det pågældende affald er karakteriseret som farligt i henhold til konventionen.Nyt bilag VIIParter og andre stater, der er medlemmer af OECD, EF og Liechtenstein.


text:
 30.10.2008
 DA EN
 Den Europæiske Unions Tidende
 L 289/3
 ØKONOMISK PARTNERSKABSAFTALE
 mellem Cariforumlandene på den ene side og Det Europæiske Fællesskab og dets medlemsstater på den anden side
 ANTIGUA OG BARBUDA,
 COMMONWEALTH OF THE BAHAMAS,
 BARBADOS,
 BELIZE,
 COMMONWEALTH OF DOMINICA,
 DEN DOMINIKANSKE REPUBLIK,
 GRENADA,
 REPUBLIKKEN GUYANA,
 REPUBLIKKEN HAITI,
 JAMAICA,
 SAINT KITTS OG NEVIS,
 SAINT LUCIA,
 SAINT VINCENT OG GRENADINERNE,
 REPUBLIKKEN SURINAM,
 REPUBLIKKEN TRINIDAD OG TOBAGO,
 i det følgende benævnt »Cariforumlandene«,
 på den ene side og
 KONGERIGET BELGIEN,
 REPUBLIKKEN BULGARIEN,
 DEN TJEKKISKE REPUBLIK,
 KONGERIGET DANMARK,
 FORBUNDSREPUBLIKKEN TYSKLAND,
 REPUBLIKKEN ESTLAND,
 IRLAND,
 DEN HELLENSKE REPUBLIK,
 KONGERIGET SPANIEN,
 DEN FRANSKE REPUBLIK,
 DEN ITALIENSKE REPUBLIK,
 REPUBLIKKEN CYPERN,
 REPUBLIKKEN LETLAND,
 REPUBLIKKEN LITAUEN,
 STORHERTUGDØMMET LUXEMBOURG,
 REPUBLIKKEN UNGARN,
 MALTA,
 KONGERIGET NEDERLANDENE,
 REPUBLIKKEN ØSTRIG,
 REPUBLIKKEN POLEN,
 DEN PORTUGISISKE REPUBLIK,
 RUMÆNIEN,
 REPUBLIKKEN SLOVENIEN,
 DEN SLOVAKISKE REPUBLIK,
 REPUBLIKKEN FINLAND,
 KONGERIGET SVERIGE,
 DET FORENEDE KONGERIGE STORBRITANNIEN OG NORDIRLAND,
 som er kontraherende parter i traktaten om oprettelse af Det Europæiske Fællesskab og traktaten om oprettelse af Den Europæiske Union, i det følgende benævnt »Den Europæiske Unions medlemsstater«,
 og
 DET EUROPÆISKE FÆLLESSKAB
 på den anden side,
 SOM HENVISER TIL den reviderede Chaguaramastraktat om oprettelse af Det Caribiske Fællesskab, herunder Caricoms fælles marked og økonomi, Basseterretraktaten om oprettelse af Organisationen for Østcaribiske Stater og aftalen mellem Det Caribiske Fællesskab og Den Dominikanske Republik om oprettelse af et frihandelsområde på den ene side og traktaten om oprettelse af Det Europæiske Fællesskab på den anden side,
 SOM HENVISER TIL partnerskabsaftalen mellem medlemmerne af gruppen af stater i Afrika, Vestindien og Stillehavet (AVS-staterne) og Det Europæiske Fællesskab og dets medlemsstater, undertegnet i Cotonou den 23. juni 2000 og revideret den 25. juni 2005, i det følgende benævnt »Cotonouaftalen«,
 SOM BEKRÆFTER deres vilje til at respektere menneskerettighederne, de demokratiske principper og retsstaten, som er de væsentlige elementer i Cotonouaftalen, og god regeringsførelse, som er det grundlæggende element i Cotonouaftalen,
 SOM HENVISER TIL behovet for at befordre og fremskynde den økonomiske, kulturelle og sociale udvikling i Cariforumlandene med det sigte at bidrage til fred og sikkerhed og fremme et stabilt og demokratisk politisk klima,
 SOM HENVISER TIL den betydning, de tillægger de internationalt anerkendte udviklingsmål og De Forenede Nationers millenniumudviklingsmål,
 SOM HENVISER TIL behovet for at skabe økonomisk og social fremgang for deres befolkninger på en måde, der er forenelig med bæredygtig udvikling, ved at respektere de grundlæggende arbejdstagerrettigheder i overensstemmelse med de forpligtelser, de har påtaget sig inden for rammerne af Den Internationale Arbejdsorganisation (ILO), og ved at beskytte miljøet i overensstemmelse med Johannesburg-erklæringen fra 2002,
 SOM BEKRÆFTER deres vilje til at samarbejde om at virkeliggøre målene i Cotonouaftalen, herunder udryddelse af fattigdom, bæredygtig udvikling og gradvis integration af AVS-staterne i verdensøkonomien,
 SOM ØNSKER at lette gennemførelsen af visionen for Caricoms udvikling,
 SOM HENVISER TIL deres vilje til at respektere de principper og regler, der gælder for den internationale handel, særlig de principper og regler, der er indeholdt i overenskomsten om oprettelse af Verdenshandelsorganisationen (WTO),
 SOM HENVISER TIL forskellene i den økonomiske og sociale udvikling mellem Cariforumlandene og Det Europæiske Fællesskab og dets medlemsstater,
 SOM HENVISER TIL betydningen


text:
af de eksisterende traditionelle forbindelser, navnlig de tætte historiske, politiske og økonomiske bånd mellem dem,
 SOM HENVISER TIL, at de ønsker at styrke disse bånd og etablere varige forbindelser baseret på partnerskab og gensidige rettigheder og forpligtelser, understøttet af regelmæssig dialog med henblik på at øge den gensidige viden og forståelse,
 SOM ØNSKER at styrke grundlaget for deres økonomiske og handelsmæssige forbindelser gennem indgåelse af en økonomisk partnerskabsaftale, der kan tjene til Cariforumlandenes udvikling,
 SOM ØNSKER at styrke deres økonomiske forbindelser, herunder især handels- og investeringsstrømmene, ved at udbygge og forbedre Cariforumlandenes nuværende præferenceadgang til fællesskabsmarkedet,
 SOM BEKRÆFTER deres vilje til at støtte den regionale integration mellem Cariforumlandene, herunder især den regionale økonomiske integration som et vigtigt redskab til at lette deres integration i verdensøkonomien og bistå dem med at tackle udfordringerne i forbindelse med globaliseringen og opnå den ønskede økonomiske vækst og sociale fremgang, der er forenelig med bæredygtig udvikling,
 SOM ER KLAR OVER, at det kræver kapacitetsopbygning og løsning af forsyningsproblemerne i Cariforumlandene, hvis de skal kunne udnytte de øgede handelsmuligheder og handelsreformerne fuldt ud, og SOM BEKRÆFTER den væsentlige rolle, som udviklingsbistand, herunder handelsrelateret bistand, kan spille med hensyn til at hjælpe Cariforumlandene med at gennemføre og udnytte denne aftale,
 SOM ERINDRER OM, at Den Europæiske Union (EU) har forpligtet sig til at øge udviklingsbistanden, herunder handelsstøtten, og til at sikre, at en væsentlig del af Det Europæiske Fællesskabs og EU-medlemsstaternes forpligtelser kommer AVS-staterne til gode,
 SOM ER FAST BESLUTTET PÅ at sikre, at Det Europæiske Fællesskabs udviklingssamarbejde med henblik på regionalt økonomisk samarbejde og regional integration i henhold til Cotonouaftalen gennemføres således, at de forventede fordele ved nærværende aftale optimeres,
 SOM FORPLIGTER SIG TIL i overensstemmelse med Pariserklæringen om bistandseffektivitet, EU's konsensus om udvikling og partnerskabet mellem EU og Vestindien for vækst, stabilitet og udvikling at samarbejde med henblik på at lette EU-medlemsstaternes og andre donorers deltagelse til støtte for Cariforumlandenes bestræbelser på at nå målene i denne aftale,
 SOM ER OVERBEVIST OM, at den økonomiske partnerskabsaftale vil skabe et nyt og gunstigere klima for deres forbindelser på handels- og investeringsområdet og skabe nye dynamiske muligheder for vækst og udvikling,
 HAR VEDTAGET AT INDGÅ DENNE AFTALE:
 DEL I
 HANDELSPARTNERSKAB FOR BÆREDYGTIG UDVIKLING
 Artikel 1
 Mål
 Målene med denne aftale er:
 a)
 at bidrage til at mindske og med tiden udrydde fattigdom gennem indgåelse af et handelspartnerskab, som er foreneligt med målet om bæredygtig udvikling, millenniumudviklingsmålene og Cotonouaftalen
 b)
 at fremme regional integration, økonomisk samarbejde og god regeringsførelse og dermed oprette og gennemføre effektive, forudsigelige og gennemsigtige lovgivningsmæssige rammer for handel og investering mellem parterne og i Cariforumregionen
 c)
 at fremme Cariforumlandenes gradvise integration i verdensøkonomien i overensstemmelse med deres politiske valg og udviklingsprioriteringer
 d)
 at forbedre Cariforumlandenes kapacitet inden for handelspolitik og handelsrelaterede spørgsmål
 e)
 at støtte forudsætningerne for øgede investeringer og private initiativer og styrke forsyningskapaciteten, konkurrenceevnen og den økonomiske vækst i Cariforumregionen
 f)
 at styrke de eksisterende forbindelser mellem parterne på grundlag af solidaritet og gensidig interesse. Aftalen skal derfor styrke de kommercielle og


text:
økonomiske forbindelser, støtte en ny handelsdynamik mellem parterne ved en gradvis, asymmetrisk liberalisering af handelen samt forstærke, udvide og uddybe samarbejdet på alle områder af relevans for handel og investeringer under hensyntagen til deres respektive udviklingsniveau og i overensstemmelse med WTO-forpligtelserne.
 Artikel 2
 Principper
 1. Denne aftale er baseret på de grundlæggende principper samt de væsentlige elementer og det grundlæggende element i Cotonouaftalen, jf. henholdsvis artikel 2 og 9 i Cotonouaftalen. Denne aftale bygger på bestemmelserne i Cotonouaftalen og de tidligere AVS-EF-partnerskabsaftaler inden for regionalt samarbejde og regional integration samt økonomisk og handelsmæssigt samarbejde.
 2. Parterne er enige om, at Cotonouaftalen og denne aftale gennemføres på en sådan måde, at de to aftaler supplerer og styrker hinanden.
 Artikel 3
 Bæredygtig udvikling
 1. Parterne bekræfter, at målet om bæredygtig udvikling skal tilstræbes og integreres på alle niveauer af deres økonomiske partnerskab for at opfylde de overordnede forpligtelser, der er fastsat i Cotonouaftalens artikel 1, 2 og 9, specielt den generelle forpligtelse til at mindske og med tiden udrydde fattigdom på en måde, som er forenelig med målet om bæredygtig udvikling.
 2. At dette mål skal tilstræbes i forbindelse med denne økonomiske partnerskabsaftale, opfatter parterne som en forpligtelse til:
 a)
 at der ved anvendelsen af denne aftale tages fuldt ud hensyn til deres respektive befolkningers og fremtidige generationers interesser på det menneskelige, kulturelle, økonomiske, sociale, sundhedsmæssige og miljømæssige område
 b)
 at beslutningsmetoderne tager hensyn til de grundlæggende principper om ejerskab, deltagelse og dialog.
 3. Parterne er følgelig enige om at samarbejde med henblik på at opnå en bæredygtig udvikling, hvor mennesket, der primært drager nytte af udviklingen, står i centrum.
 Artikel 4
 Regional integration
 1. Parterne erkender, at regional integration er et integrerende element i deres partnerskab og et effektivt redskab til at nå målene i denne aftale.
 2. Parterne erkender og bekræfter vigtigheden af regional integration blandt Cariforumlandene som en mekanisme, der kan give disse lande større økonomiske muligheder og øget politisk stabilitet og fremme deres effektive integration i verdensøkonomien.
 3. Parterne anerkender Cariforumlandenes bestræbelser på at fremme deres indbyrdes regionale og subregionale integration gennem den reviderede Chaguaramastraktat om oprettelse af Det Caribiske Fællesskab, herunder Caricoms fælles marked og økonomi, Basseterretraktaten om oprettelse af Organisationen for Østcaribiske Stater og aftalen mellem Det Caribiske Fællesskab og Den Dominikanske Republik om oprettelse af et frihandelsområde.
 4. Parterne erkender endvidere, uden at det dog indskrænker de i denne aftale indgåede forpligtelser, at tempoet i og karakteren af den regionale integration alene fastsættes af Cariforumlandene under udøvelsen af deres suverænitet og i betragtning af deres nuværende og fremtidige politiske ambitioner.
 5. Parterne er enige om, at deres partnerskab bygger på og tilsigter at forstærke den regionale integration, og forpligter sig til at samarbejde om den videre udvikling heraf, idet de tager hensyn til parternes forskellige udviklingsniveauer, behov, geografiske forhold og strategier for bæredygtig udvikling samt til Cariforumlandenes egne prioriteringer og de forpligtelser, der er nedfældet i de eksisterende regionale integrationsaftaler, jf. stk. 3.
 6. Parterne forpligter sig til at samarbejde med henblik på at lette


text:
gennemførelsen af denne aftale og støtte Cariforumlandenes regionale integration.
 Artikel 5
 Overvågning
 Parterne forpligter sig til løbende at overvåge anvendelsen af aftalen gennem deres respektive participatoriske processer og institutioner samt gennem sådanne, som etableres som led i denne aftale, for at sikre, at målene i aftalen nås, at aftalen gennemføres efter hensigten, og at mænd, kvinder, unge og børn får de størst mulige fordele af partnerskabet. Parterne forpligter sig desuden til straks at konsultere hinanden i tilfælde af problemer.
 Artikel 6
 Samarbejde i internationale fora
 Parterne bestræber sig på at samarbejde i alle internationale fora, hvor emner af relevans for dette partnerskab tages op.
 Artikel 7
 Udviklingssamarbejde
 1. Parterne erkender, at udviklingssamarbejde er et meget vigtigt element i partnerskabet og en væsentlig medvirkende faktor for virkeliggørelsen af målene i denne aftale som fastlagt i artikel 1. Samarbejdet kan være af finansiel eller ikke-finansiel art.
 2. Udviklingssamarbejdet med henblik på regionalt økonomisk samarbejde og regional økonomisk integration, jf. Cotonouaftalen, gennemføres således, at de forventede fordele ved nærværende aftale bliver så store som muligt. I de enkelte kapitler af denne aftale er der, når det er relevant, fastlagt områder for samarbejde og faglig bistand. Samarbejdet gennemføres i overensstemmelse med denne artikel, evalueres løbende og ændres om nødvendigt efter bestemmelserne i artikel 246 i nærværende aftale.
 3. Det Europæiske Fællesskab finansierer udviklingssamarbejdet mellem Cariforum og Det Europæiske Fællesskab til støtte for gennemførelsen af denne aftale inden for rammerne af Cotonouaftalens regler og relevante procedurer, særlig Den Europæiske Udviklingsfonds (EUF) programmeringsprocedurer, og inden for rammerne af de relevante instrumenter, der finansieres over Den Europæiske Unions almindelige budget. I denne sammenhæng er støtten til gennemførelsen af nærværende aftale en af prioriteringerne.
 4. Det Europæiske Fællesskab og de undertegnende Cariforumlande træffer alt efter deres respektive roller og ansvarsområder alle nødvendige foranstaltninger for at sikre effektiv mobilisering, levering og anvendelse af ressourcer til fremme af de i denne aftale omhandlede udviklingssamarbejdsaktiviteter.
 5. Den Europæiske Unions medlemsstater forpligter sig — ved hjælp af deres respektive udviklingspolitikker og -instrumenter — til i fællesskab at støtte udviklingssamarbejdsaktiviteter med henblik på regionalt økonomisk samarbejde og regional økonomisk integration samt gennemførelse af denne aftale i Cariforumlandene og på regionalt plan i overensstemmelse med principperne om komplementaritet og bistandseffektivitet.
 6. Parterne samarbejder om at lette deltagelse for andre donorer, der ønsker at støtte de i stk. 5 omhandlede samarbejdsaktiviteter og Cariforumlandenes bestræbelser på at nå målene i denne aftale.
 Artikel 8
 Samarbejdsprioriteringer
 1. Det i artikel 7 omhandlede udviklingssamarbejde fokuserer primært på følgende områder, der uddybes i de enkelte kapitler af denne aftale:
 i)
 faglig bistand til udvikling af menneskelige ressourcer samt retlig og institutionel kapacitet i Cariforumlandene, der kan gøre det nemmere for dem at efterleve forpligtelserne i denne aftale
 ii)
 bistand til kapacitets- og institutionsopbygning med henblik på omlægning af finanspolitikken for at styrke skatteforvaltningen og forbedre skatteopkrævningen og dermed mindske afhængigheden af told og andre afgifter til fordel for andre former for indirekte beskatning
 iii)
 støtteforanstaltninger til fremme af udviklingen i den private sektor og erhvervslivet, særlig hvad angår små


text:
virksomheder, og styrkelse af Cariforumvirksomhedernes internationale konkurrenceevne og af Cariforumøkonomiernes diversificering
 iv)
 diversificering af Cariforumlandenes vare- og tjenesteydelseseksport gennem nye investeringer og udviklingen af nye sektorer
 v)
 styrkelse af Cariforumlandenes teknologiske og forskningsmæssige kapacitet for at fremme udvikling og efterlevelse af internationalt anerkendte sundheds- og plantesundhedsforanstaltninger og tekniske standarder samt internationalt anerkendte arbejdsmarkeds- og miljøstandarder
 vi)
 udvikling af innovationssystemer i Cariforumlandene, herunder udvikling af teknologisk kapacitet
 vii)
 støtte til udviklingen af infrastruktur i Cariforumlandene, som er nødvendig for handelen.
 2. De udviklingssamarbejdsprioriteringer, der er kort beskrevet i stk. 1 og nærmere defineret i de enkelte kapitler af denne aftale, gennemføres efter bestemmelserne i artikel 7.
 3. Parterne er enige om fordelene ved en regional udviklingsfond, der repræsenterer alle Cariforumlandes interesser, når det drejer sig om at mobilisere og kanalisere EUF's og andre potentielle donorers udviklingsressourcer i forbindelse med den økonomiske partnerskabsaftale. Cariforumlandene tilstræber at oprette en sådan fond senest to år efter datoen for undertegnelsen af denne aftale.
 DEL II
 HANDEL OG HANDELSANLIGGENDER
 AFSNIT I
 VAREHANDEL
 KAPITEL 1
 Told
 Artikel 9
 Anvendelsesområde
 Bestemmelserne i dette kapitel finder anvendelse på alle varer med oprindelse i Fællesskabet og Cariforumlandene (1).
 Artikel 10
 Oprindelsesregler
 I dette kapitel forstås ved »varer med oprindelsesstatus« varer, der opfylder oprindelsesreglerne i protokol I. Inden for de første fem år efter ikrafttrædelsen af denne aftale tager parterne bestemmelserne i protokol I op til fornyet overvejelse med henblik på yderligere at forenkle de begreber og metoder, der anvendes ved bestemmelsen af oprindelsen, i lyset af Cariforumlandenes udviklingsbehov. I den forbindelse tager parterne hensyn til udviklingen på det teknologiske område og inden for produktionsprocesser og til alle andre faktorer, der måtte nødvendiggøre ændringer af bestemmelserne i protokol I. Alle sådanne ændringer sker ved afgørelse truffet af Det Fælles Cariforum/EF-råd.
 Artikel 11
 Told
 Told omfatter også afgifter af enhver art, herunder alle former for tillægsafgifter, der pålægges i forbindelse med indførsel eller udførsel af varer, men ikke:
 a)
 interne skatter eller andre interne afgifter, der pålægges i medfør af artikel 27
 b)
 antidumping-, udlignings- og beskyttelsesforanstaltninger, der anvendes i medfør af kapitel 2
 c)
 gebyrer og andre afgifter, der pålægges i medfør af artikel 13.
 Artikel 12
 Tarifering af varer
 Tariferingen af de varer, der er omfattet af denne aftale, er fastsat i det harmoniserede varebeskrivelses- og varenomenklatursystem (HS) i overensstemmelse med de herfor gældende tariferingsregler. Det Særlige Udvalg for Toldsamarbejde og Handelslettelser, jf. artikel 36, behandler alle problemer vedrørende tariferingen af varer, der måtte opstå ved anvendelsen af denne aftale.
 Artikel 13
 Gebyrer og andre afgifter
 De gebyrer og andre afgifter, der er omhandlet i artikel 11, begrænses beløbsmæssigt til omkostningerne ved de ydede tjenester og må ikke udgøre en indirekte beskyttelse af indenlandske produkter eller en beskatning af indførsel eller udførsel til fiskale formål. De må ikke overstige den faktiske værdi af de ydede tjenester. Der opkræves ikke gebyrer og afgifter af konsulære tjenester.
 Artikel 14
 Afskaffelse af told på udførsel af varer med oprindelsesstatus
 1. Der opkræves ikke told på udførsel af varer med oprindelse i Cariforumlandene, der


text:
indføres til Fællesskabet, og omvendt.
 2. Uanset stk. 1 afskaffer de i bilag I anførte undertegnende Cariforumlande told på udførsel af de i samme bilag nævnte varer senest tre år efter undertegnelsen af denne aftale.
 Artikel 15
 Told på indførsel af varer med oprindelse i Cariforumlandene
 Varer med oprindelse i Cariforumlandene indføres toldfrit til Fællesskabet, bortset fra de i bilag II anførte varer på de deri angivne betingelser.
 Artikel 16
 Told på indførsel af varer med oprindelse i Fællesskabet
 1. Varer med oprindelse i Fællesskabet må ved indførsel til Cariforumlandene ikke pålægges told, der overstiger den, der er anført i bilag III.
 2. Varer med oprindelse i Fællesskabet fritages ved indførsel til Cariforumlandene for al told som omhandlet i artikel 11, bortset fra den, der er anført i bilag III.
 3. I en periode på ti år efter undertegnelsen af denne aftale kan Cariforumlandene fortsat opkræve told som omhandlet i artikel 11, bortset fra den, der er anført i bilag III, af enhver indført vare med oprindelse i Fællesskabet, forudsat at den pågældende told var pålagt den pågældende vare på datoen for undertegnelsen af denne aftale, og at der opkræves samme told af den tilsvarende vare ved indførsel fra alle andre lande.
 4. I de første syv år, der følger efter undertegnelsen af denne aftale, er de undertegnende Cariforumlande ikke forpligtede til at påbegynde en gradvis afskaffelse af anden told end den, der er anført i bilag III, jf. stk. 2. I forbindelse med denne proces ydes der støtte til den nødvendige omlægning af finanspolitikken, jf. artikel 22.
 5. Af hensyn til gennemsigtigheden skal den pågældende told meddeles Cariforum/EF-udvalget for Handel og Udvikling senest seks måneder efter datoen for undertegnelsen af denne aftale. Dens afskaffelse skal også straks meddeles Cariforum/EF-udvalget for Handel og Udvikling.
 6. Opstår der alvorlige vanskeligheder i forbindelse med indførsel af en given vare, kan tidsplanen for toldnedsættelser og -afskaffelser efter fælles aftale tages op til fornyet overvejelse i Cariforum/EF-udvalget for Handel og Udvikling med henblik på en eventuel ændring af denne tidsplan. En sådan ændring må ikke medføre, at fristerne i tidsplanen, for hvilke der er anmodet om fornyet overvejelse, forlænges for den pågældende vare ud over den maksimale overgangsperiode for nedsættelse eller afskaffelse af tolden på denne vare som fastsat i bilag III. Hvis Cariforum/EF-udvalget for Handel og Udvikling ikke har truffet afgørelse senest 30 dage efter indgivelsen af anmodningen om fornyet overvejelse af tidsplanen, kan Cariforumlandene midlertidigt suspendere tidsplanen i en periode på højst et år.
 Artikel 17
 Ændring af toldforpligtelser
 I lyset af de særlige udviklingsbehov, der gør sig gældende for Antigua og Barbuda, Belize, Commonwealth of Dominica, Grenada, Republikken Guyana, Republikken Haiti, Saint Kitts og Nevis, Saint Lucia, Saint Vincent og Grenadinerne, kan parterne i Cariforum/EF-udvalget for Handel og Udvikling beslutte at ændre den i bilag III anførte told, der kan pålægges en vare med oprindelse i Fællesskabet ved indførsel til Cariforumlandene. Parterne sikrer, at en sådan ændring ikke fører til uoverensstemmelse mellem denne aftale og kravene i artikel XXIV i den


text:
almindelige overenskomst om told og udenrigshandel fra 1994 (GATT). Parterne kan beslutte samtidig at tilpasse de i bilag III anførte toldforpligtelser for andre varer, der indføres fra Fællesskabet, i det omfang det er nødvendigt.
 Artikel 18
 Varebevægelser
 Parterne anerkender målet om en enkelt toldopkrævning for varer med oprindelsesstatus, der indføres til Fællesskabet eller de undertegnende Cariforumlande. Indtil der træffes de nødvendige foranstaltninger for at nå dette mål, gør de undertegnende Cariforumlande deres yderste i den henseende. Fællesskabet yder den nødvendige faglige bistand med henblik på at nå dette mål.
 Artikel 19
 En gunstigere behandling som følge af frihandelsaftaler
 1. På de områder, der er omfattet af dette kapitel, indrømmer Fællesskabet Cariforumlandene enhver gunstigere behandling, som følger af, at Fællesskabet bliver part i en frihandelsaftale med tredjelande efter undertegnelsen af denne aftale.
 2. På de områder, der er omfattet af dette kapitel, indrømmer Cariforumlandene eller ethvert undertegnende Cariforumland Fællesskabet enhver gunstigere behandling, som følger af, at Cariforumlandene eller et undertegnende Cariforumland bliver part i en frihandelsaftale med en stor handelsøkonomi efter undertegnelsen af denne aftale.
 3. Bestemmelserne i dette kapitel må ikke fortolkes således, at det forpligter Fællesskabet eller de undertegnende Cariforumlande til at indrømme hinanden en præferencebehandling, som følger af, at Fællesskabet eller et undertegnende Cariforumland er part i en frihandelsaftale med tredjelande på datoen for undertegnelsen af denne aftale.
 4. I denne artikel forstås ved »stor handelsøkonomi« ethvert udviklet land eller ethvert land eller område, der året forud for ikrafttrædelsen af den i stk. 2 omhandlede frihandelsaftale tegnede sig for over en (1) procent af verdens vareeksport, eller enhver gruppe lande, der optræder enkeltvis, samlet eller gennem en frihandelsaftale, og som året forud for ikrafttrædelsen af den i stk. 2 omhandlede frihandelsaftale tilsammen tegnede sig for over halvanden (1,5) procent af verdens vareeksport (2).
 5. Bliver et undertegnende Cariforumland part i en frihandelsaftale med en tredjepart som omhandlet i stk. 2, og indeholder den pågældende frihandelsaftale bestemmelser om en gunstigere behandling af den pågældende tredjepart end den, der indrømmes Fællesskabet af det undertegnende Cariforumland i medfør af nærværende aftale, indleder parterne konsultationer. Parterne kan tage stilling til, om det pågældende undertegnende Cariforumland kan nægte Fællesskabet den gunstigere behandling, der indrømmes i frihandelsaftalen. Det Fælles Cariforum/EF-råd kan træffe alle nødvendige foranstaltninger med henblik på at tilpasse bestemmelserne i nærværende aftale.
 Artikel 20
 Særlige bestemmelser om administrativt samarbejde
 1. Parterne er enige om, at administrativt samarbejde er af afgørende betydning for gennemførelsen af og kontrollen med den præferencebehandling, der indrømmes i henhold til dette afsnit, og understreger, at de er fast besluttet på at bekæmpe uregelmæssigheder og svig i toldspørgsmål og beslægtede anliggender.
 2. Har en part eller et undertegnende Cariforumland på grundlag af objektive oplysninger konstateret manglende administrativt samarbejde og/eller uregelmæssigheder eller svig, kan parten eller det pågældende undertegnende Cariforumland midlertidigt suspendere den relevante præferencebehandling af det eller de pågældende produkter i overensstemmelse med denne artikel.
 3. I denne artikel forstås ved manglende administrativt samarbejde bl.a.:
 a)
 gentagne forsømmelser af forpligtelsen til at kontrollere produktets eller produkternes oprindelsesstatus
 b)
 gentagne


text:
afslag på eller unødige forsinkelser med at foretage og/eller give meddelelse om resultaterne af efterfølgende kontrol af oprindelsesbeviset
 c)
 gentagne afslag på eller unødige forsinkelser med at give tilladelse til at udføre opgaver som led i det administrative samarbejde om at kontrollere ægtheden af dokumenter eller korrektheden af oplysninger, der er af betydning for indrømmelsen af den pågældende præferencebehandling.
 I denne artikels forstand kan der bl.a. være tale om konstatering af uregelmæssigheder eller svig, hvis der sker en hurtig og ikke tilstrækkeligt begrundet stigning i vareimporten til et niveau, der overskrider den anden parts sædvanlige produktions- og eksportkapacitet, og der foreligger objektive oplysninger om uregelmæssigheder eller svig.
 4. Præferencebehandlingen kan midlertidigt suspenderes på følgende betingelser:
 a)
 Den part eller det undertegnende Cariforumland, der på grundlag af objektive oplysninger har konstateret, at der foreligger manglende administrativt samarbejde og/eller uregelmæssigheder eller svig, giver uden unødig forsinkelse Cariforum/EF-udvalget for Handel og Udvikling meddelelse herom sammen med de objektive oplysninger og indleder på grundlag af alle relevante oplysninger og objektive konstateringer konsultationer i Cariforum/EF-udvalget for Handel og Udvikling med henblik på at nå frem til en gensidigt acceptabel løsning.
 b)
 Har parterne indledt konsultationer i Cariforum/EF-udvalget for Handel og Udvikling, jf. ovenfor, og er de ikke nået frem til en acceptabel løsning senest tre måneder efter meddelelsen, kan den berørte part eller det berørte undertegnende Cariforumland midlertidigt suspendere den relevante præferencebehandling af det eller de pågældende produkter. En midlertidig suspension meddeles Cariforum/EF-udvalget for Handel og Udvikling uden unødig forsinkelse.
 c)
 Midlertidige suspensioner i henhold til denne artikel begrænses til, hvad der er nødvendigt for at beskytte den berørte parts eller det berørte undertegnende Cariforumlands finansielle interesser. Suspensionerne må højst vare i seks måneder, dog med mulighed for fornyelse. Cariforum/EF-udvalget for Handel og Udvikling underrettes om midlertidige suspensioner straks efter vedtagelsen. De gøres til genstand for regelmæssige konsultationer i Cariforum/EF-udvalget for Handel og Udvikling, navnlig med henblik på at de bringes til ophør, så snart betingelserne for deres anvendelse ikke længere er til stede.
 5. Samtidig med at der gives meddelelse til Cariforum/EF-udvalget for Handel og Udvikling i henhold til stk. 4, litra a), bør den pågældende part eller det pågældende undertegnende Cariforumland offentliggøre en meddelelse til importører i sin officielle tidende. Det bør af meddelelsen til importørerne fremgå, at det på grundlag af objektive oplysninger findes godtgjort, at der for den pågældende vare foreligger manglende administrativt samarbejde og/eller uregelmæssigheder eller svig.
 Artikel 20a
 Som led i parternes bestræbelser på at finde en acceptabel løsning på de i artikel 20, stk. 2, omhandlede forhold kan den part eller det undertegnende Cariforumland, der er genstand for en meddelelse til Cariforum/EF-udvalget for Handel og Udvikling, også henvende sig til en mægler, jf. artikel 205, stk. 2-5. Mæglerens udtalelse meddeles inden for den frist på tre måneder, der er nævnt i artikel 20, stk. 4, litra b).
 Artikel 21
 Behandling af administrative fejl
 Begår de kompetente myndigheder fejl i forvaltningen af præferenceordningen for eksport og særlig i anvendelsen af bestemmelserne i protokol I, og får den pågældende fejl


text:
følger med hensyn til importafgifter, kan den part, der står over for disse følger, anmode Cariforum/EF-udvalget for Handel og Udvikling om at undersøge mulighederne for indførelse af alle passende foranstaltninger til løsning af problemet.
 Artikel 22
 Samarbejde
 1. Parterne erkender vigtigheden af at samarbejde med henblik på at styrke skatteforvaltningen og forbedre skatteopkrævningen.
 2. Parterne er enige om at samarbejde og yde hinanden støtte på følgende områder, jf. artikel 7:
 a)
 faglig bistand til omlægning af finanspolitikken med henblik på at mindske afhængigheden af told og andre afgifter til fordel for andre former for indirekte beskatning, og
 b)
 kapacitets- og institutionsopbygning med henblik på den i litra a) nævnte foranstaltning.
 KAPITEL 2
 Handelspolitiske beskyttelsesinstrumenter
 Artikel 23
 Antidumping- og udligningsforanstaltninger
 1. Med forbehold af bestemmelserne i denne artikel er intet i denne aftale til hinder for, at Fællesskabet eller de undertegnende Cariforumlande, enkeltvis eller samlet, kan indføre antidumping- eller udligningsforanstaltninger i overensstemmelse med de relevante WTO-aftaler. I forbindelse med denne artikel bestemmes oprindelse i overensstemmelse med parternes eller de undertegnende Cariforumlandes ikke-præferentielle oprindelsesregler.
 2. Inden der indføres en endelig antidumping- eller udligningstold på produkter, der indføres fra Cariforumlandene, overvejer Fællesskabet muligheden for en konstruktiv løsning som omhandlet i de relevante WTO-aftaler.
 3. Har en regional eller subregional myndighed indført en antidumping- eller udligningsforanstaltning på vegne af to eller flere undertegnende Cariforumlande, skal der være et enkelt forum for domstolsprøvelse, inklusive appelstadiet.
 4. Et undertegnende Cariforumland anvender ikke en antidumping- eller udligningsforanstaltning på et produkt, der er omfattet af en regional eller subregional foranstaltning over for samme produkt. Efter samme princip sikrer Cariforumlandene, at en regional eller subregional foranstaltning over for et produkt ikke finder anvendelse på et undertegnende Cariforumland, der anvender en sådan foranstaltning på samme produkt.
 5. Fællesskabet meddeler de eksporterende undertegnende Cariforumlande, at det har modtaget en behørigt dokumenteret klage, inden det indleder en eventuel undersøgelse.
 6. Bestemmelserne i denne artikel finder anvendelse på alle undersøgelser, der indledes efter ikrafttrædelsen af denne aftale.
 7. Bestemmelserne i denne artikel er ikke underlagt tvistbilæggelsesbestemmelserne i denne aftale.
 Artikel 24
 Multilaterale beskyttelsesforanstaltninger
 1. Intet i denne aftale er til hinder for, at de undertegnende Cariforumlande og Fællesskabet kan indføre foranstaltninger i overensstemmelse med artikel XIX i GATT 1994, aftalen om beskyttelsesforanstaltninger og artikel 5 i aftalen om landbrug, der er knyttet som bilag til Marrakechoverenskomsten om oprettelse af Verdenshandelsorganisationen, jf. dog bestemmelserne i nærværende artikel. I forbindelse med denne artikel bestemmes oprindelse i overensstemmelse med parternes eller de undertegnende Cariforumlandes ikke-præferentielle oprindelsesregler.
 2. Uanset stk. 1 undtager Fællesskabet i betragtning af nærværende aftales overordnede udviklingsmål og Cariforumlandenes beskedne økonomiske betydning indførsel fra Cariforumlandene fra de foranstaltninger, der måtte træffes i medfør af artikel XIX i GATT 1994, WTO-aftalen om beskyttelsesforanstaltninger og artikel 5 i landbrugsaftalen.
 3. Bestemmelserne i stk. 2 finder anvendelse i en periode på fem år, der løber fra datoen for ikrafttrædelsen af denne aftale. Senest 120 dage inden udløbet af denne periode tager Det Fælles Cariforum/EF-råd disse bestemmelser op til fornyet overvejelse i lyset af Cariforumlandenes udviklingsbehov med henblik


text:
på at tage stilling til, om deres anvendelse bør forlænges med en yderligere periode.
 4. Bestemmelserne i stk. 1 er ikke underlagt tvistbilæggelsesbestemmelserne i denne aftale.
 Artikel 25
 Beskyttelsesklausul
 1. Uanset artikel 24 kan en part, efter at have undersøgt om der er alternative løsninger, anvende beskyttelsesforanstaltninger af begrænset varighed, som fraviger bestemmelserne i artikel 15 eller 16, på de betingelser og efter de procedurer, der er fastlagt i nærværende artikel.
 2. De i stk. 1 omhandlede beskyttelsesforanstaltninger kan træffes, når et produkt med oprindelse i en af parterne importeres til den anden parts område i så øgede mængder og under sådanne vilkår, at det forårsager, eller der er fare for, at det vil forårsage:
 a)
 alvorlig skade for indenlandske producenter af tilsvarende eller direkte konkurrerende produkter på den importerende parts område, eller
 b)
 forstyrrelser i en økonomisk sektor, navnlig når disse forstyrrelser skaber store sociale problemer eller vanskeligheder, som kunne føre til en alvorlig forværrelse af den økonomiske situation i den importerende part, eller
 c)
 forstyrrelser på markederne for tilsvarende eller direkte konkurrerende landbrugsprodukter (3), eller i de mekanismer, der regulerer disse markeder.
 3. De i denne artikel omhandlede beskyttelsesforanstaltninger må ikke gå ud over, hvad der er nødvendigt for at afhjælpe eller forebygge en alvorlig skade eller forstyrrelser, jf. stk. 2. Den importerende parts beskyttelsesforanstaltninger må kun være en eller flere af følgende:
 a)
 suspension af den yderligere nedsættelse af importafgiften for det pågældende produkt som omhandlet i denne aftale
 b)
 forhøjelse af toldsatsen for det pågældende produkt op til et niveau, der ikke overstiger den toldsats, der pålægges andre WTO-medlemmer, og
 c)
 indførelse af toldkontingenter for det pågældende produkt.
 4. Importeres et produkt med oprindelse i et eller flere undertegnende Cariforumlande i så øgede mængder og under sådanne vilkår, at det forårsager, eller der er fare for, at det vil forårsage en skade eller forstyrrelser som omhandlet i stk. 2, litra a), b) og c), i en eller flere regioner i Fællesskabets yderste periferi, kan Fællesskabet træffe tilsyns- eller beskyttelsesforanstaltninger begrænset til den eller de pågældende regioner i overensstemmelse med procedurerne i stk. 6-9, jf. dog stk. 1, 2 og 3.
 5.
 a)
 Importeres et produkt med oprindelse i Fællesskabet i så øgede mængder og under sådanne vilkår, at det forårsager, eller der er fare for, at det vil forårsage en skade eller forstyrrelse som omhandlet i stk. 2, litra a), b) og c), i et undertegnende Cariforumland, kan det pågældende undertegnende Cariforumland træffe tilsyns- eller beskyttelsesforanstaltninger begrænset til dets område i overensstemmelse med procedurerne i stk. 6-9, jf. dog stk. 1, 2 og 3.
 b)
 Et undertegnende Cariforumland kan træffe beskyttelsesforanstaltninger, når et produkt med oprindelse i Fællesskabet importeres til dets område i så øgede mængder og under sådanne vilkår, at det forårsager, eller der er fare for, at det vil forårsage forstyrrelser for en nyoprettet industri, der fremstiller tilsvarende eller direkte konkurrerende produkter. Denne bestemmelse finder kun anvendelse i en periode på ti år efter datoen for ikrafttrædelsen af denne aftale. Foranstaltningerne skal træffes i


text:
overensstemmelse med procedurerne i stk. 6-9.
 6.
 a)
 De i denne artikel omhandlede beskyttelsesforanstaltninger opretholdes kun så længe, det måtte være nødvendigt for at forebygge eller afhjælpe en alvorlig skade eller forstyrrelser som defineret i stk. 2, 4 og 5.
 b)
 De i denne artikel omhandlede beskyttelsesforanstaltninger anvendes i en periode på højst to år. Hvis de omstændigheder, der lå til grund for indførelsen af beskyttelsesforanstaltninger, fortsat er til stede, kan de pågældende foranstaltninger forlænges med en yderligere periode på højst to år. Anvender Cariforumlandene eller et undertegnende Cariforumland en beskyttelsesforanstaltning, eller anvender Fællesskabet en foranstaltning begrænset til en eller flere regioner i dets yderste periferi, kan de pågældende foranstaltninger imidlertid anvendes i en periode på højst fire år og, hvis de omstændigheder, der lå til grund for indførelsen af beskyttelsesforanstaltninger, fortsat er til stede, kan de forlænges med en yderligere periode på fire år.
 c)
 De i denne artikel omhandlede beskyttelsesforanstaltninger, der varer over et år, skal klart udformes således, at de gradvis afvikles senest inden udløbet af den fastsatte periode.
 d)
 De i denne artikel omhandlede beskyttelsesforanstaltninger må ved indførsel af et produkt, som tidligere har været genstand for en sådan foranstaltning, ikke anvendes i en periode på mindst et år efter foranstaltningens udløb.
 7. Med henblik på gennemførelsen af stk. 1-6 gælder følgende bestemmelser:
 a)
 Er en part af den opfattelse, at en af de i stk. 2, 4 og/eller 5 omhandlede omstændigheder er til stede, indbringer den straks sagen for Cariforum/EF-udvalget for Handel og Udvikling.
 b)
 Cariforum/EF-udvalget for Handel og Udvikling kan fremsætte alle nødvendige henstillinger for at afhjælpe de opståede omstændigheder. Hvis Cariforum/EF-udvalget for Handel og Udvikling ikke senest 30 dage efter sagens indbringelse for udvalget har fremsat en henstilling, der kan afhjælpe omstændighederne, og der ikke er fundet nogen anden tilfredsstillende løsning, kan den importerende part indføre passende foranstaltninger til afhjælpning af omstændighederne i overensstemmelse med denne artikel.
 c)
 Den berørte part eller det berørte undertegnende Cariforumland giver, før det træffer en foranstaltning i henhold til denne artikel, eller hurtigst muligt i de tilfælde, der er omfattet af stk. 8, Cariforum/EF-udvalget for Handel og Udvikling alle relevante oplysninger, der er nødvendige for en grundig undersøgelse af situationen, med henblik på at finde en gensidigt acceptabel løsning.
 d)
 Ved valget af beskyttelsesforanstaltninger i medfør af denne artikel foretrækkes sådanne, som forstyrrer anvendelsen af aftalen mindst muligt.
 e)
 Alle beskyttelsesforanstaltninger, der træffes i medfør af denne artikel, meddeles straks Cariforum/EF-udvalget for Handel og Udvikling og er dér genstand for periodiske konsultationer, navnlig med henblik på at fastsætte en tidsplan for deres afskaffelse, så snart omstændighederne tillader det.
 8. Er et øjeblikkeligt indgreb nødvendigt på grund af ekstraordinære omstændigheder, kan den berørte importerende part, det være sig Fællesskabet, Cariforumlandene eller et undertegnende Cariforumland, træffe de i stk. 3, 4 og/eller 5 fastsatte foranstaltninger på midlertidig basis uden at opfylde kravene i stk. 7. Et sådant indgreb kan iværksættes for en periode på højst 180 dage, når foranstaltningerne træffes af Fællesskabet, og 200 dage, når de træffes af


text:
Cariforumlandene eller et undertegnende Cariforumland, eller når de af Fællesskabet trufne foranstaltninger er begrænset til en eller flere regioner i dets yderste periferi. En sådan midlertidig foranstaltnings varighed medregnes som en del af den indledende periode og en eventuel forlængelse som omhandlet i stk. 6. Når der træffes sådanne midlertidige foranstaltninger, tages der hensyn til alle involverede parters interesser. Den berørte importerende part underretter den anden berørte part og indbringer straks sagen for Cariforum/EF-udvalget for Handel og Udvikling til undersøgelse.
 9. Hvis en importerende part undergiver indførslen af et produkt en administrativ procedure med det formål hurtigt at tilvejebringe oplysninger om en udvikling i samhandelen, som vil kunne medføre de i denne artikel omhandlede problemer, underretter den straks Cariforum/EF-udvalget for Handel og Udvikling herom.
 10. De beskyttelsesforanstaltninger, der indføres i henhold til denne artikel, er ikke underlagt WTO's tvistbilæggelsesbestemmelser.
 KAPITEL 3
 Ikke-toldmæssige foranstaltninger
 Artikel 26
 Forbud mod kvantitative restriktioner
 Alle import- eller eksportforbud og import- eller eksportrestriktioner vedrørende produkter med oprindelsesstatus, bortset fra told og afgifter og de i artikel 13 omhandlede gebyrer og andre afgifter, som gøres gældende i forbindelse med kontingenter, import- eller eksportlicenser eller andre foranstaltninger, afskaffes ved ikrafttrædelsen af denne aftale. Der indføres ingen nye sådanne foranstaltninger. Bestemmelserne i denne artikel berører ikke bestemmelserne i artikel 23 og 24.
 Artikel 27
 National behandling ved intern beskatning og regulering
 1. Importerede produkter med oprindelsesstatus må hverken direkte eller indirekte pålægges interne skatter eller nogen som helst anden intern afgift, som overstiger dem, der direkte eller indirekte finder anvendelse på tilsvarende indenlandske produkter. Parterne og de undertegnende Cariforumlande må heller ikke på anden måde anvende interne skatter eller andre interne afgifter til at beskytte tilsvarende indenlandske produkter.
 2. Importerede produkter med oprindelsesstatus indrømmes en behandling, der ikke er mindre gunstig end den, der indrømmes tilsvarende indenlandske produkter, hvad angår alle love og administrative bestemmelser gældende for indenlandske salg, udbud til salg, køb, transport, distribution eller brug. Bestemmelserne i dette stykke er ikke til hinder for anvendelse af differentierede indenlandske transporttakster, som udelukkende beror på hensynet til den økonomiske drift af transportmidlerne og ikke på produktets nationalitet.
 3. Ingen af parterne og heller ingen af de undertegnende Cariforumlande indfører eller opretholder nogen intern kvantitativ regulering vedrørende blanding, forarbejdning eller anvendelse af produkter i bestemte mængder eller forhold, der direkte eller indirekte kræver, at en bestemt mængde eller andel af et produkt, som er genstand for reguleringen, skal leveres fra indenlandske forsyningskilder. Endvidere anvender ingen af parterne og heller ingen af de undertegnende Cariforumlande intern kvantitativ regulering på en måde, der beskytter den indenlandske produktion.
 4. Bestemmelserne i denne artikel er ikke til hinder for udbetaling af subsidier udelukkende til nationale producenter, herunder udbetalinger til nationale producenter, hvortil anvendes provenuet af indenlandske skatter eller afgifter, der er pålagt i overensstemmelse med denne artikel, samt ydelse af subsidier i form af statslige indkøb af indenlandske produkter.
 5. Bestemmelserne i denne artikel finder ikke anvendelse på love, administrative bestemmelser, procedurer eller praksis vedrørende offentlige indkøb, som udelukkende reguleres ved bestemmelserne i afsnit


text:
IV, kapitel 3.
 6. Bestemmelserne i denne artikel berører ikke artikel 23.
 Artikel 28
 Landbrugseksportsubsidier
 1. Ingen af parterne og heller ingen af de undertegnende Cariforumlande må indføre nye subsidieprogrammer, som er betinget af eksport, eller øge eksisterende subsidier af denne art til landbrugsprodukter, som er bestemt til den anden parts område (4).
 2. For de af stk. 3 nævnte produkter, for hvilke Cariforumlandene har forpligtet sig til at afskaffe tolden, afvikler Fællesskabet gradvist alle eksisterende subsidier ved udførsel af de pågældende produkter til Cariforumlandenes område. Hvordan afviklingen skal ske, afgøres i Cariforum/EF-udvalget for Handel og Udvikling.
 3. Denne artikel finder anvendelse på produkter, som er omfattet af bilag I til WTO-aftalen om landbrug.
 4. Denne artikel indskrænker ikke Cariforumlandenes ret til at anvende artikel 9, stk. 4, i WTO-aftalen om landbrug og artikel 27 i WTO-aftalen om subsidier og udligningsforanstaltninger.
 KAPITEL 4
 Told- og handelslettelser
 Artikel 29
 Mål
 1. Parterne erkender vigtigheden af told- og handelslettelser på baggrund af ændringerne i de globale handelsvilkår og udviklingen i handelen mellem Cariforumlandene og mellem parterne.
 2. Parterne er enige om at styrke samarbejdet på dette område med henblik på at sikre, at de relevante retsforskrifter og procedurer samt de relevante myndigheders administrative kapacitet opfylder målene om effektiv kontrol og fremme af handelslettelser, og at de medvirker til at fremme Cariforumlandenes udvikling og regionale integration.
 3. Parterne erkender, at legitime mål for den offentlige orden, herunder sådanne, som vedrører sikkerhed og forebyggelse af svig, ikke må anfægtes på nogen måde ved gennemførelsen af dette kapitel.
 Artikel 30
 Toldsamarbejde og administrativt samarbejde
 1. For at sikre efterlevelse af bestemmelserne i dette afsnit og effektivt opfylde målene i artikel 29 forpligter Fællesskabet og de undertegnende Cariforumlande sig til:
 a)
 at udveksle oplysninger om toldlovgivning og -procedurer
 b)
 at udforme fælles initiativer på områder, der aftales i fællesskab
 c)
 så vidt muligt at indtage fælles holdninger på toldområdet i internationale organisationer som f.eks. WTO og Verdenstoldorganisationen (WCO)
 d)
 at fremme koordinering mellem beslægtede myndigheder.
 2. Parterne yder hinanden gensidig administrativ bistand i toldspørgsmål i overensstemmelse med bestemmelserne i protokol II.
 Artikel 31
 Toldlovgivning og -procedurer
 1. Fællesskabet og de undertegnende Cariforumlande er enige om, at deres respektive love, bestemmelser og procedurer på handels- og toldområdet skal trække på internationale instrumenter og standarder, der gælder på dette område, herunder de væsentlige elementer i den reviderede Kyotokonvention om forenkling og harmonisering af toldprocedurerne, WCO's »Framework of Standards to Secure and Facilitate Global Trade«, WCO's datasæt og HS-konventionen.
 2. Fællesskabet og de undertegnende Cariforumlande er enige om, at deres respektive love, bestemmelser og procedurer på handels- og toldområdet skal være baseret på:
 a)
 behovet for at beskytte og lette handelen gennem håndhævelse og efterlevelse af lovgivningsmæssige krav og yderligere at begunstige erhvervsdrivende, der i høj grad efterlever reglerne
 b)
 behovet for at sikre, at kravene til de erhvervsdrivende er rimelige og ikke-diskriminerende, beskytter mod svig og ikke fører til anvendelse af uforholdsmæssigt hårde sanktioner for mindre overtrædelser af toldregulativerne eller procedurekravene
 c)
 behovet for at anvende et (evt.


text:
elektronisk) administrativt enhedsdokument i både Fællesskabet og Cariforumlandene. Cariforumlandene fortsætter deres bestræbelser med henblik på, at et sådant kan tages i brug på et tidligt stadium efter ikrafttrædelsen af denne aftale. Situationen tages op til fornyet overvejelse tre år efter ikrafttrædelsen af denne aftale
 d)
 behovet for at anvende moderne toldteknikker, herunder risikovurdering, forenklede import- og eksportprocedurer, kontrol efter frigivelse og objektive procedurer for godkendte erhvervsdrivende. Procedurerne bør være gennemsigtige, effektive og enkle for at nedbringe omkostningerne og øge forudsigeligheden for de erhvervsdrivende
 e)
 behovet for ikke-forskelsbehandling med hensyn til krav og procedurer, der gælder for import, eksport og varer i transit, selv om det accepteres, at forskellige sendinger kan behandles forskelligt i henhold til objektive risikovurderingskriterier
 f)
 behovet for gennemsigtighed. Af hensyn hertil er parterne og de undertegnende Cariforumlande enige om at indføre en ordning med bindende regler i toldspørgsmål, navnlig vedrørende tarifering og oprindelsesregler, i overensstemmelse med deres respektive lovgivning
 g)
 behovet for gradvist at udvikle systemer, herunder it-baserede systemer, der kan lette den elektroniske udveksling af data blandt handelsdrivende, toldmyndigheder og beslægtede myndigheder
 h)
 behovet for at lette transitforsendelser
 i)
 behovet for gennemsigtige, ikke-diskriminerende regler for godkendelse af toldklarerere og for fravigelse af kravet om, at disse skal være uafhængige
 j)
 behovet for at undgå obligatorisk inspektion før afsendelsen eller tilsvarende foranstaltninger, uden at dette indskrænker deres rettigheder og forpligtelser i medfør af WTO-aftalen om inspektion før afsendelse. Parterne drøfter dette spørgsmål i Cariforum/EF-udvalget for Handel og Udvikling og kan efterfølgende beslutte at give afkald på muligheden for obligatorisk inspektion før afsendelsen eller tilsvarende foranstaltninger.
 3. For at forbedre arbejdsmetoderne og sikre ikke-forskelsbehandling, gennemsigtighed, effektivitet, integritet og ansvarlighed i transaktionerne skal Fællesskabet og de undertegnende Cariforumlande:
 a)
 tage yderligere skridt til at indskrænke, forenkle og standardisere oplysninger og dokumentation
 b)
 så vidt muligt forenkle krav og formaliteter med henblik på hurtig frigivelse og fortoldning af varer
 c)
 etablere effektive, hurtige, ikke-diskriminerende og lettilgængelige procedurer, som gør det muligt at påklage toldmyndighedernes administrative handlinger, afgørelser og beslutninger, som påvirker import, eksport og varer under forsendelse. Eventuelle gebyrer skal stå i rimeligt forhold til omkostningerne i forbindelse med klageprocedurerne
 d)
 sikre, at de højeste standarder for integritet opretholdes gennem anvendelse af foranstaltninger, der afspejler principperne i de relevante internationale konventioner og instrumenter på dette område.
 Artikel 32
 Forbindelser med erhvervslivet
 Parterne og de undertegnende Cariforumlande er enige om:
 a)
 at sikre, at alle retsforskrifter, procedurer og gebyrer og afgifter samt så vidt muligt de relevante forklarende bemærkninger gøres offentligt tilgængelige, så vidt muligt i elektronisk form
 b)
 at der er behov for rettidig og regelmæssig dialog med de erhvervsdrivende om forslag til retsakter vedrørende told- og handelsprocedurer
 c)
 at oplysninger om nye eller ændrede retsforskrifter og procedurer så vidt muligt skal stilles til rådighed for de erhvervsdrivende på forhånd. Parterne og de undertegnende Cariforumlande offentliggør relevante administrative meddelelser, bl.a. vedrørende myndighedernes krav og procedurer for indpassage samt åbningstider og arbejdsprocedurer for toldsteder i havne og ved grænseovergangssteder og for informationskontorer, for at gøre det nemmere for virksomhederne at overholde


text:
toldkravene og fremme rettidige varebevægelser
 d)
 at tilskynde til samarbejde mellem de erhvervsdrivende og de relevante myndigheder og fremme loyal konkurrence blandt de handelsdrivende ved hjælp af ikke-vilkårlige og offentligt tilgængelige procedurer som f.eks. aftalememoranda, der gør behørig brug af de af WCO udsendte
 e)
 at dette samarbejde også bør gå ud på at bekæmpe ulovlig praksis og beskytte borgernes sikkerhed samt opkræve skatter og afgifter
 f)
 at sikre, at deres respektive toldkrav og -procedurer mv. følger bedste praksis og forbliver så lidt handelsbegrænsende som muligt.
 Artikel 33
 Toldværdiansættelse
 1. Aftalen om anvendelsen af artikel VII i GATT 1994 gælder for toldværdiansættelsesreglerne for handelen mellem parterne.
 2. Parterne samarbejder med henblik på at nå frem til en fælles holdning til spørgsmål vedrørende toldværdiansættelse.
 Artikel 34
 Regional integration
 1. Parterne fremmer i størst muligt omfang den regionale integration på toldområdet og bestræber sig på at udarbejde regionale retsforskrifter, procedurer og krav på dette område i overensstemmelse med de relevante internationale standarder.
 2. Det Særlige Udvalg for Toldsamarbejde og Handelslettelser, jf. artikel 36, varetager den løbende overvågning af gennemførelsen af bestemmelserne i denne artikel.
 Artikel 35
 Samarbejde
 1. Parterne erkender vigtigheden af at samarbejde om told- og handelslettelser for at nå målene i denne aftale.
 2. Parterne er enige om at samarbejde og yde hinanden støtte, navnlig på følgende områder, jf. artikel 7:
 a)
 anvendelse af moderne toldteknikker, herunder risikovurdering, bindende forhåndsbesked, forenklede procedurer for indpassage og frigivelse af varer, kontrol efter frigivelse og metoder til virksomhedsrevision
 b)
 indførelse af procedurer og praksis, der så vidt muligt afspejler internationale instrumenter og standarder, som gælder på told- og handelsområdet, herunder WTO-regler og WCO-instrumenter og -standarder, bl.a. den reviderede Kyotokonvention om forenkling og harmonisering af toldprocedurerne samt WCO's »Framework of Standards to Secure and Facilitate Global Trade«, og
 c)
 automatisering af told- og andre handelsprocedurer.
 Artikel 36
 Det Særlige Udvalg for Toldsamarbejde og Handelslettelser
 1. Parterne er enige om at nedsætte et Særligt Udvalg for Toldsamarbejde og Handelslettelser, der skal bestå af repræsentanter for parterne. Udvalget træder sammen på et tidspunkt og med en dagsorden, som parterne fastlægger på forhånd. Formandsposten i dette udvalg går hvert år på skift mellem parterne. Udvalget rapporterer til Cariforum/EF-udvalget for Handel og Udvikling.
 2. Udvalget skal bl.a.:
 a)
 overvåge gennemførelsen og forvaltningen af bestemmelserne i dette kapitel
 b)
 udføre de opgaver og funktioner, der er fastsat i protokol I
 c)
 udgøre et forum for konsultationer mellem parterne med hensyn til forpligtelserne i protokol II
 d)
 forbedre samarbejdet og dialogen mellem parterne om tariferingsspørgsmål, toldlovgivning og -procedurer, gensidig administrativ bistand i toldspørgsmål, oprindelsesregler og administrativt samarbejde, og
 e)
 drøfte emner vedrørende aktiviteter i forbindelse med faglig bistand.
 KAPITEL 5
 Landbrug og fiskeri
 Artikel 37
 Mål
 1. Parterne er enige om, at det grundlæggende mål i denne aftale er bæredygtig udvikling og udryddelse af fattigdom i Cariforumlandene samt gnidningsløs og gradvis integration af disse økonomier i den globale økonomi. I både den traditionelle og ikke-traditionelle landbrugs- og fiskerisektor bør denne aftale bidrage til at øge konkurrenceevnen inden for produktion og


text:
forarbejdning af landbrugsprodukter og fiskevarer samt handel hermed mellem parterne i overensstemmelse med en bæredygtig forvaltning af naturressourcerne.
 2. Parterne erkender den økonomiske og sociale betydning, fiskeriaktiviteterne og udnyttelsen af de levende marine ressourcer har i Cariforumlandene, ligesom de erkender, at disse aktiver skal udnyttes til fulde under hensyntagen til bl.a. fødevaresikkerhed, beskæftigelse, lindring af fattigdom, valutaindtjening og fiskersamfundenes sociale stabilitet.
 3. Parterne erkender, at Cariforumlandenes fiskeressourcer og marine økosystemer er meget sammensatte, biologisk mangfoldige og sårbare, og at der ved udnyttelsen af dem skal tages hensyn til disse forhold gennem effektive foranstaltninger til bevarelse og forvaltning af fiskeressourcerne og de hermed forbundne økosystemer baseret på velfunderet videnskabelig rådgivning og forsigtighedsprincippet som fastsat i FAO's adfærdskodeks for ansvarligt fiskeri.
 4. Parterne erkender, at fødevaresikkerhed og bedre levevilkår for landbefolkningen og fiskersamfundene er afgørende for udryddelsen af fattigdom og for en bæredygtig udvikling. De erkender derfor nødvendigheden af at undgå alvorlige forstyrrelser på Cariforumlandenes markeder for landbrugsprodukter, fødevarer og fiskevarer.
 5. Parterne er enige om at tage fuldt hensyn til Cariforumlandenes forskelligartede økonomiske, sociale og miljømæssige forhold, behov og udviklingsstrategier.
 Artikel 38
 Regional integration
 Parterne erkender, at integrationen af landbrugs-, fødevare- og fiskerisektoren i Cariforumlandene gennem den gradvise fjernelse af de resterende hindringer og tilvejebringelsen af passende lovgivningsmæssige rammer vil bidrage til at forstærke den regionale integrationsproces og virkeliggøre målene i dette kapitel.
 Artikel 39
 Understøttende politikker
 Cariforumlandene forpligter sig til at indføre og anvende politikker og institutionelle reformer, der kan understøtte og lette gennemførelsen af målene i dette kapitel.
 Artikel 40
 Fødevaresikkerhed
 1. Parterne erkender, at fjernelsen af handelshindringer mellem parterne som tilsigtet i denne aftale kan stille Cariforumlandenes producenter i landbrugs-, fødevare- og fiskerisektoren og forbrugerne i disse lande over for store udfordringer, hvorfor de aftaler at konsultere hinanden om disse emner.
 2. Fører efterlevelse af bestemmelserne i denne aftale til problemer med udbuddet af eller adgangen til fødevarer eller andre produkter, som er væsentlige for fødevaresikkerheden, i et undertegnende Cariforumland, og giver eller kan denne situation give anledning til alvorlige vanskeligheder for dette land, kan det pågældende undertegnende Cariforumland træffe passende foranstaltninger efter procedurerne i artikel 25, stk. 7, litra b), c) og d), og artikel 25, stk. 8 og 9.
 Artikel 41
 Informationsudveksling og konsultation
 1. Parterne er enige om at udveksle erfaringer, oplysninger og bedste praksis og om at konsultere hinanden om alle emner, der vedrører forfølgelsen af målene i dette kapitel og har relevans for handelen mellem parterne.
 2. Parterne er enige om, at dialog er særlig ønskelig på følgende områder:
 a)
 udveksling af oplysninger om produktion og forbrug af landbrugsprodukter og handel hermed samt om markedsudviklingen for landbrugsprodukter og fiskevarer
 b)
 fremme af investeringer i Cariforumlandenes landbrugs-, fødevare- og fiskerisektor, herunder i aktiviteter i mindre målestok
 c)
 udveksling af oplysninger om politikker, love og administrative bestemmelser vedrørende landbrug, landdistriktsudvikling og fiskeri
 d)
 drøftelse af de politiske og institutionelle ændringer, der er nødvendige for at understøtte omlægningen af landbrugs- og fiskerisektoren samt udformningen og gennemførelsen af regionale politikker for landbrug, fødevarer, landdistriktsudvikling og fiskeri med


text:
sigte på regional integration
 e)
 udveksling af synspunkter vedrørende nye teknologier samt politikker og foranstaltninger for kvalitet.
 Artikel 42
 Traditionelle landbrugsprodukter
 1. Parterne forpligter sig til på forhånd at konsultere hinanden om en udvikling i handelspolitikken, der kan påvirke konkurrencestillingen for traditionelle landbrugsprodukter, herunder bananer, rom, ris og sukker, på Fællesskabets marked.
 2. Fællesskabet tilstræber at opretholde omfattende præferenceadgang for disse produkter med oprindelse i Cariforumlandene så længe som muligt inden for det multilaterale handelssystem og at sikre, at enhver uundgåelig indskrænkning af præferencen sker gradvist over så lang en periode som muligt.
 Artikel 43
 Samarbejde
 1. Parterne erkender betydningen af landbrugs-, fødevare- og fiskerisektoren for Cariforumlandenes økonomier og af at samarbejde for at fremme omlægningen af disse sektorer med henblik på at øge deres konkurrenceevne, udvikle deres kapacitet til at gå ind på højkvalitetsmarkeder og sætte dem i stand til at bidrage til Cariforumlandenes bæredygtige udvikling. De erkender nødvendigheden af at lette tilpasningen af landbrugs-, fødevare- og fiskerisektoren og landdistrikternes økonomi til de gradvise ændringer, denne aftale medfører, og i den forbindelse at være særlig opmærksom på aktiviteter i mindre målestok.
 2. Parterne er enige om at samarbejde og yde hinanden støtte på følgende områder, jf. artikel 7:
 a)
 forbedring af konkurrenceevnen for en potentielt rentabel produktion af landbrugsprodukter og fiskevarer i både traditionelle og ikke-traditionelle eksportsektorer, herunder forarbejdning i efterfølgende led, gennem innovation, uddannelse, fremme af netværk og andre støtteaktiviteter
 b)
 udvikling af kvalifikationer inden for eksportmarkedsføring, herunder markedsundersøgelser, både med henblik på handel Cariforumlandene imellem og mellem parterne, samt kortlægning af muligheder for forbedring af markedsføringsinfrastruktur og transport og afdækning af finansierings- og samarbejdsmuligheder for producenter og handelsdrivende
 c)
 efterlevelse og anvendelse af kvalitetsstandarder for fødevareproduktion og -markedsføring, herunder standarder for miljømæssigt og socialt acceptabel landbrugspraksis og for økologiske og ikke genetisk modificerede fødevarer
 d)
 fremme af private investeringer i og offentlig-private partnerskaber inden for produktion, som er potentielt rentabel
 e)
 forbedring af Cariforumerhvervsdrivendes evne til at efterleve nationale, regionale og internationale tekniske, sundhedsmæssige og kvalitetsrelaterede standarder for fisk og fiskevarer
 f)
 opbygning eller styrkelse af den menneskelige og institutionelle kapacitet på det videnskabelige og tekniske område i regionerne inden for bæredygtig handel med fiskevarer, herunder akvakulturprodukter, og
 g)
 den i artikel 41 omhandlede dialog.
 KAPITEL 6
 Tekniske handelshindringer
 Artikel 44
 Multilaterale forpligtelser
 Parterne bekræfter deres rettigheder og forpligtelser i henhold til WTO-aftalen om tekniske handelshindringer (i det følgende benævnt »WTO-TBT-aftalen«).
 Artikel 45
 Mål
 Målene med dette kapitel er:
 a)
 at lette handelen med varer mellem parterne og samtidig opretholde og forbedre parternes evne til at beskytte sundheden, sikkerheden, forbrugerne og miljøet
 b)
 at sætte parterne bedre i stand til at kortlægge, forebygge og udrydde unødvendige hindringer for handelen mellem parterne som følge af tekniske forskrifter, standarder og overensstemmelsesvurderingsprocedurer, som parterne hver især anvender
 c)
 at sætte parterne bedre i stand til at sikre opfyldelsen af internationale standarder og af hinandens tekniske forskrifter og standarder.
 Artikel 46
 Anvendelsesområde og definitioner
 1. Bestemmelserne i dette kapitel finder anvendelse på tekniske forskrifter, standarder og overensstemmelsesvurderingsprocedurer som defineret i WTO-TBT-aftalen,


text:
for så vidt som de påvirker handelen mellem parterne.
 2. For dette kapitels vedkommende finder definitionerne i WTO-TBT-aftalen anvendelse.
 Artikel 47
 Regionalt samarbejde og regional integration
 Parterne er enige om, at samarbejde mellem nationale og regionale myndigheder om standardisering, akkreditering og andre tekniske handelshindringer er vigtigt for at fremme handelen mellem regionerne og mellem parterne såvel som den overordnede integrationsproces i Cariforumregionen, og er indstillede på at samarbejde om dette mål.
 Artikel 48
 Gennemsigtighed
 Parterne bekræfter deres vilje til at gennemføre gennemsigtighedsbestemmelserne i WTO-TBT-aftalen. Desuden bestræber parterne sig på at informere hinanden på et tidligt tidspunkt om forslag om ændring eller indførelse af tekniske forskrifter og standarder af særlig relevans for handelen mellem parterne.
 Artikel 49
 Informationsudveksling og konsultation
 1. Parterne er enige om, at de fra og med den midlertidige anvendelse af denne aftale vil udpege kontaktpunkter for udveksling af informationer som specificeret i dette kapitel. Parterne er enige om i videst muligt omfang at lade informationsudvekslingen foregå gennem regionale kontaktpunkter.
 2. Parterne er enige om at styrke deres kommunikation og informationsudveksling om emner, der falder ind under dette kapitels anvendelsesområde, og navnlig om, hvordan man kan fremme overholdelsen af hinandens tekniske forskrifter, standarder og overensstemmelsesvurderingsprocedurer og udrydde unødvendige hindringer for deres indbyrdes handel med varer.
 3. Når der opstår et konkret problem vedrørende tekniske forskrifter, standarder eller overensstemmelsesvurderingsprocedurer, som kan påvirke handelen mellem parterne, informerer og konsulterer parterne hinanden så tidligt i forløbet som muligt med henblik på at finde en gensidigt acceptabel løsning.
 4. Parterne er enige om at informere hinanden skriftligt om foranstaltninger, de har truffet eller agter at træffe for at forhindre indførslen af en vare på grund af et problem vedrørende sundhed, sikkerhed eller miljø, så hurtigt som det med rimelighed er muligt, efter at beslutningen er taget.
 5. Parterne er enige om at fastlægge, hvilke produkter parterne skal udveksle informationer om for i fællesskab at sikre, at disse produkter opfylder de krævede tekniske forskrifter og standarder, så de kan få adgang til hinandens markeder. Sådanne informationer kan omfatte kortlægning af kapacitetsbehov og forslag til, hvordan disse behov kan opfyldes.
 Artikel 50
 Samarbejde i internationale organer
 Parterne er enige om at samarbejde i internationale standardiseringsorganer, bl.a. ved at fremme Cariforumrepræsentanters deltagelse i disse organers møder og arbejde.
 Artikel 51
 Samarbejde
 1. Parterne erkender vigtigheden af at samarbejde på områder vedrørende tekniske forskrifter, standarder og overensstemmelsesvurdering for at nå målene i denne aftale.
 2. Parterne er enige om at samarbejde og yde hinanden støtte på følgende områder, jf. artikel 7:
 a)
 indførelse af ordninger for udveksling af ekspertise, herunder passende uddannelse med henblik på at sikre tilstrækkelig og vedvarende teknisk kompetence i de relevante organer, der varetager standardisering, metrologi, akkreditering, markedsovervågning og overensstemmelsesvurdering, især i Cariforumregionen
 b)
 udvikling af ekspertcentre i Cariforumregionen til vurdering af varer, inden de indføres på Fællesskabets marked
 c)
 styrkelse af virksomhederne, navnlig Cariforumvirksomhederne, så de er bedre rustet til at opfylde forskriftsmæssige og markedsbetingede krav
 d)
 udarbejdelse og anvendelse af harmoniserede tekniske forskrifter, standarder og overensstemmelsesvurderingsprocedurer på grundlag af relevante


text:
internationale standarder.
 KAPITEL 7
 Sundheds- og plantesundhedsforanstaltninger
 Artikel 52
 Multilaterale forpligtelser
 Parterne bekræfter deres rettigheder og forpligtelser i henhold til WTO-aftalen om sundheds- og plantesundhedsforanstaltninger, i det følgende benævnt »WTO-SPS-aftalen«. Parterne bekræfter også deres rettigheder og forpligtelser i henhold til den internationale plantebeskyttelseskonvention (IPPC), Codex Alimentarius og Verdensorganisationen for Dyresundhed (OIE).
 Artikel 53
 Mål
 Målene med dette kapitel er:
 a)
 at lette handelen mellem parterne og samtidig opretholde og forbedre parternes evne til at beskytte plante-, dyre- og folkesundheden
 b)
 at sætte parterne bedre i stand til at identificere, forebygge og minimere utilsigtede forstyrrelser af handelen eller hindringer for handelen mellem parterne på grund af foranstaltninger, der er nødvendige for at beskytte plante-, dyre- og folkesundheden hos parterne
 c)
 at bistå Cariforumlandene med at opstille harmoniserede intraregionale sundheds- og plantesundhedsforanstaltninger, i det følgende benævnt »SPS-foranstaltninger«, for at fremme anerkendelsen af disse foranstaltningers ækvivalens med tilsvarende foranstaltninger i Fællesskabet
 d)
 at bistå Cariforumlandene med at sikre overensstemmelse med SPS-foranstaltninger i Fællesskabet.
 Artikel 54
 Anvendelsesområde og definitioner
 1. Bestemmelserne i dette kapitel finder anvendelse på SPS-foranstaltninger som defineret i WTO-SPS-aftalen, for så vidt som de påvirker handelen mellem parterne.
 2. For dette kapitels vedkommende finder definitionerne i WTO-SPS-aftalen anvendelse.
 Artikel 55
 Kompetente myndigheder
 1. Parterne er enige om, at de fra og med den midlertidige anvendelse af denne aftale vil udpege de kompetente myndigheder, der skal stå for gennemførelsen af de foranstaltninger, der er omhandlet i dette kapitel. Parterne underretter hinanden i god tid om eventuelle væsentlige ændringer hos deres kompetente myndigheder, for så vidt angår struktur, art, organisation eller kompetencefordeling.
 2. Parterne er enige om i videst muligt omfang at lade informationsudvekslingen om gennemførelsen af de foranstaltninger, der er omhandlet i dette kapitel, foregå gennem et regionalt organ, der repræsenterer de kompetente myndigheder.
 Artikel 56
 Regionalt samarbejde og regional integration
 1. Parterne er enige om, at samarbejde mellem nationale og regionale myndigheder, der beskæftiger sig med SPS-anliggender, herunder de kompetente myndigheder, er vigtigt for at fremme handelen mellem regionerne og mellem parterne såvel som den overordnede integrationsproces i Cariforumregionen.
 2. I denne henseende er parterne enige om vigtigheden af at opstille harmoniserede SPS-foranstaltninger i såvel Fællesskabet som mellem Cariforumlandene og er indstillede på at samarbejde om dette mål. Parterne er desuden enige om at konsultere hinanden i den hensigt at indgå bilaterale aftaler om anerkendelse af ækvivalens mellem specifikke SPS-foranstaltninger.
 3. Når der ikke findes harmoniserede SPS-foranstaltninger eller foreligger anerkendelse af ækvivalens, er parterne enige om at konsultere hinanden om, hvordan man kan lette handelen og udrydde unødvendige administrative krav.
 Artikel 57
 Gennemsigtighed
 Parterne bekræfter deres vilje til at gennemføre gennemsigtighedsbestemmelserne i bilag B til WTO-SPS-aftalen. Desuden bestræber parterne sig på at informere hinanden på et tidligt tidspunkt om forslag om ændring eller indførelse af SPS-forskrifter eller -foranstaltninger af særlig relevans for handelen mellem parterne.
 Artikel 58
 Informationsudveksling og konsultation
 1. Parterne er enige om at styrke deres kommunikation og udveksling af informationer om spørgsmål, der falder ind under dette kapitels anvendelsesområde, og som kan påvirke handelen mellem parterne.
 2. Når


text:
der opstår et konkret SPS-problem, der kan påvirke handelen mellem parterne, informerer og konsulterer parternes kompetente myndigheder hinanden så tidligt i forløbet som muligt med henblik på at finde en gensidigt acceptabel løsning.
 Artikel 59
 Samarbejde
 1. Parterne erkender vigtigheden af at samarbejde om sundheds- og plantesundhedsforanstaltninger for at nå målene i denne aftale.
 2. Parterne er enige om at samarbejde og yde hinanden støtte på følgende områder, jf. artikel 7:
 a)
 styrkelse af regional integration og forbedring af overvågning, gennemførelse og håndhævelse af SPS-foranstaltninger i overensstemmelse med artikel 56, herunder uddannelse og information af personale, der er beskæftiget med udarbejdelse af forskrifter. Der kan ydes støtte til offentlig-private partnerskaber med henblik på at nå disse mål
 b)
 indførelse af passende ordninger for udveksling af ekspertise til behandling af plante-, dyre- og folkesundhedsanliggender samt uddannelse og information af personale, der er beskæftiget med udarbejdelse af forskrifter
 c)
 styrkelse af virksomhederne, navnlig Cariforumvirksomhederne, så de er bedre rustet til at opfylde lovkrav og markedsbetingede krav
 d)
 samarbejde i de internationale organer, der er omhandlet i artikel 52, herunder fremme af Cariforumrepræsentanternes deltagelse i disse organers møder.
 AFSNIT II
 INVESTERINGER, HANDEL MED TJENESTEYDELSER OG E-HANDEL
 KAPITEL 1
 Almindelige bestemmelser
 Artikel 60
 Mål, anvendelsesområde og dækning
 1. Parterne og de undertegnende Cariforumlande, der bekræfter deres forpligtelser i henhold til WTO-overenskomsten og ønsker at fremme regional integration og bæredygtig udvikling i de undertegnende Cariforumlande og disses gnidningsløse og gradvise integration i verdensøkonomien, fastlægger hermed de foranstaltninger, der er nødvendige for en gradvis, gensidig og asymmetrisk liberalisering af investeringer og handel med tjenesteydelser og for samarbejde om e-handel.
 2. Intet i dette afsnit må fortolkes således, at det nødvendiggør privatisering af offentlige virksomheder eller skaber en forpligtelse med hensyn til offentlige indkøb.
 3. Bestemmelserne i dette afsnit finder ikke anvendelse på subsidier ydet af parterne eller de undertegnende Cariforumlande.
 4. I overensstemmelse med dette afsnit bevarer parterne og de undertegnende Cariforumlande retten til at regulere og indføre nye forskrifter med henblik på at opfylde legitime politikmål.
 5. Dette afsnit finder ikke anvendelse på foranstaltninger over for fysiske personer, der søger adgang til beskæftigelsesmarkedet i Fællesskabet eller de undertegnende Cariforumlande, og ej heller på foranstaltninger vedrørende statsborgerskab, bopæl eller fast beskæftigelse.
 Intet i dette afsnit er til hinder for, at parterne eller de undertegnende Cariforumlande kan anvende foranstaltninger til at regulere fysiske personers indrejse i eller midlertidige ophold på deres område, herunder også sådanne foranstaltninger, som er nødvendige for at beskytte deres grænsers integritet og sikre en ordnet grænsepassage for fysiske personer, forudsat at disse foranstaltninger ikke anvendes på en sådan måde, at de ophæver eller begrænser de fordele, der tilkommer en part i medfør af en given forpligtelse.
 Artikel 61
 Definitioner
 I dette afsnit forstås ved:
 a)
 »foranstaltning«: enhver foranstaltning truffet af parterne eller de undertegnende Cariforumlande, det være sig i form af en lov, bestemmelse, regel, procedure, beslutning, administrativ handling eller andet
 b)
 »foranstaltninger indført eller opretholdt af parterne eller de undertegnende Cariforumlande«: foranstaltninger truffet af
 i)
 centrale, regionale eller lokale myndigheder
 ii)
 ikke-statslige


text:
organer under udøvelse af beføjelser, der er uddelegeret af centrale, regionale eller lokale myndigheder
 c)
 »fysisk person fra Fællesskabet« eller »fysisk person fra de undertegnende Cariforumlande«: en statsborger i en EU-medlemsstat eller i et af de undertegnende Cariforumlande i henhold til deres respektive lovgivning
 d)
 »juridisk person«: enhver juridisk person, der lovligt er oprettet eller på anden måde organiseret i henhold til den relevante lovgivning, uanset om formålet er at skabe fortjeneste eller ej, og uanset om den er privat eller offentligt ejet, herunder enhver koncern, trust, partnerskab, joint venture, enkeltmandsvirksomhed eller sammenslutning
 e)
 »juridisk person fra en part«: en juridisk person fra Fællesskabet eller et undertegnende Cariforumland, som er oprettet i overensstemmelse med henholdsvis lovgivningen i en EU-medlemsstat eller et undertegnende Cariforumland, og hvis vedtægtsmæssige hjemsted, hovedkontor eller hovedvirksomhed er beliggende på henholdsvis det område, hvor traktaten om oprettelse af Det Europæiske Fællesskab finder anvendelse, eller et undertegnende Cariforumlands område.
 Har den juridiske person kun sit vedtægtsmæssige hjemsted eller hovedkontor på det område, hvor traktaten om oprettelse af Det Europæiske Fællesskab finder anvendelse, eller på de undertegnende Cariforumlandes område, betragtes den ikke som henholdsvis en juridisk person fra Fællesskabet eller et undertegnende Cariforumland, medmindre den i udstrakt omfang driver erhvervsvirksomhed (5) på henholdsvis det område, hvor traktaten om oprettelse af Det Europæiske Fællesskab finder anvendelse, eller på et undertegnende Cariforumlands område.
 Uanset litra e), andet afsnit, er rederier, der er etableret uden for Fællesskabet eller Cariforumlandene, og som kontrolleres af henholdsvis statsborgere i en EU-medlemsstat eller et undertegnende Cariforumland, også omfattet af bestemmelserne i denne aftale, hvis deres skibe er registreret i overensstemmelse med deres respektive lovgivning i den pågældende EU-medlemsstat eller et undertegnende Cariforumland og fører en EU-medlemsstats eller et undertegnende Cariforumlands flag
 f)
 »aftale om økonomisk integration«: en aftale, der i væsentlig grad liberaliserer handelen med tjenesteydelser og investeringer i henhold til WTO-reglerne.
 Artikel 62
 Fremtidig liberalisering
 Ved forfølgelsen af målene i dette afsnit indleder parterne senest fem år efter datoen for ikrafttrædelsen af denne aftale yderligere forhandlinger om investeringer og handel med tjenesteydelser med det sigte at styrke de overordnede forpligtelser, der indgås i henhold til dette afsnit.
 Artikel 63
 Anvendelse på Commonwealth of the Bahamas og Republikken Haiti
 Med henblik på at indarbejde Commonwealth of the Bahamas' og Republikkens Haitis forpligtelser, der skal være forenelige med de relevante krav i den almindelige overenskomst om handel med tjenesteydelser (i det følgende benævnt »GATS«), i bilag IV og V, ændrer parterne og de undertegnende Cariforumlande dette bilag ved afgørelse, der træffes af Cariforum/EF-udvalget for Handel og Udvikling senest seks måneder efter undertegnelsen af denne aftale. Indtil denne afgørelse vedtages, finder den præferencebehandling, der indrømmes af Fællesskabet i henhold til dette afsnit, ikke anvendelse på Commonwealth of the Bahamas og Republikken Haiti.
 Artikel 64
 Cariforumlandenes regionale integration
 1. Parterne erkender, at økonomisk integration blandt Cariforumlandene, gennem den gradvise fjernelse af de resterende hindringer og tilvejebringelsen af passende lovgivningsmæssige rammer for handel med tjenesteydelser og investeringer, vil bidrage til at forstærke den regionale integrationsproces og virkeliggøre målene i denne


text:
aftale.
 2. Parterne erkender endvidere, at principperne i kapitel 5, der har til formål at støtte den gradvise liberalisering af investeringer og handel med tjenesteydelser mellem dem, danner et godt grundlag for den yderligere liberalisering af investeringer og handel med tjenesteydelser mellem Cariforumlandene som led i deres regionale integration.
 KAPITEL 2
 Handelsmæssig tilstedeværelse
 Artikel 65
 Definitioner
 I dette kapitel forstås ved:
 a)
 »handelsmæssig tilstedeværelse«: enhver type virksomhed eller foretagende, der udøver liberalt erhverv, gennem
 i)
 stiftelse, erhvervelse eller opretholdelse af en juridisk person (6), eller
 ii)
 etablering eller opretholdelse af en filial eller et repræsentationskontor på Fællesskabets eller de undertegnende Cariforumlandes område med det formål at udøve erhvervsvirksomhed
 b)
 »investor«: enhver fysisk eller juridisk person, der udøver erhvervsvirksomhed gennem etablering af en handelsmæssig tilstedeværelse
 c)
 »investor fra en part«: en fysisk eller juridisk person fra Fællesskabet eller en fysisk eller juridisk person fra et undertegnende Cariforumland, der udøver erhvervsvirksomhed gennem etablering af en handelsmæssig tilstedeværelse
 d)
 »erhvervsvirksomhed«: erhvervsvirksomhed, bortset fra aktiviteter, der udføres under udøvelse af offentlig myndighed, dvs. som ikke udføres på et kommercielt grundlag eller i konkurrence med en eller flere erhvervsdrivende
 e)
 »datterselskab« af en juridisk person: en juridisk person, der faktisk kontrolleres af en anden juridisk person (7)
 f)
 »filial« af en juridisk person: et forretningssted, der ikke har status som juridisk person, men som udadtil varigt fremtræder som en repræsentation for hovedvirksomheden, med en ledelse og materielt udstyret således at det kan forhandle med tredjemand, således, at denne, skønt han ved, at der eventuelt opstår en retlig forbindelse med den i udlandet hjemmehørende virksomhed, ikke behøver at henvende sig direkte til denne, men kan indgå aftaler på det forretningssted, som repræsentationen udgør.
 Artikel 66
 Dækning
 Dette kapitel finder anvendelse på foranstaltninger, der træffes af parterne eller de undertegnende Cariforumlande, og som påvirker den handelsmæssige tilstedeværelse (8) inden for alle former for erhvervsvirksomhed, med undtagelse af:
 a)
 minedrift samt fremstilling og bearbejdning af nukleart materiale
 b)
 produktion af eller handel med våben, ammunition og krigsmateriel
 c)
 audiovisuelle tjenesteydelser
 d)
 national cabotagesejlads (9), og
 e)
 nationale og internationale lufttransportydelser, såvel ruteflyvning som anden flyvning, og tjenesteydelser, der er direkte forbundet med trafikrettigheder, bortset fra:
 i)
 tjenester i forbindelse med reparation og vedligeholdelse af luftfartøjer, under hvilke et luftfartøj tages ud af drift
 ii)
 salg og markedsføring af lufttransportydelser
 iii)
 tjenester i forbindelse med edb-reservationssystemer
 iv)
 andre hjælpetjenester, der letter driften af luftfartsselskaber, f.eks. ground handling-ydelser, udlejning af luftfartøjer med besætning og lufthavnsforvaltningsydelser.
 Artikel 67
 Markedsadgang
 1. Med hensyn til markedsadgang gennem handelsmæssig tilstedeværelse indrømmer Fællesskabet og de undertegnende Cariforumlande handelsmæssige tilstedeværelser og investorer fra den anden part en behandling, som ikke er mindre gunstig end den, der er fastsat i de specifikke forpligtelser i bilag IV.
 2. I sektorer, hvor der er indgået markedsadgangsforpligtelser, må Fællesskabet og de undertegnende Cariforumlande ikke, hverken på regionalt plan eller på hele deres område, opretholde eller indføre følgende foranstaltninger, medmindre andet er fastsat i bilag IV:
 a)
 begrænsninger af antallet af handelsmæssige tilstedeværelser i form af numeriske kvoter, monopoler, eksklusive rettigheder


text:
eller andre krav til handelsmæssig tilstedeværelse som f.eks. økonomiske behovsprøver
 b)
 begrænsninger af den samlede værdi af transaktioner eller aktiver i form af numeriske kvoter eller krav om en økonomisk behovsprøve
 c)
 begrænsninger af det samlede antal transaktioner eller den samlede produktion udtrykt som angivne numeriske enheder i form af kvoter eller krav om en økonomisk behovsprøve (10)
 d)
 begrænsninger af udenlandsk kapitals deltagelse udtrykt i maksimumsgrænser for andelen af udenlandsk ejede aktier eller den samlede værdi af individuelle eller samlede udenlandske investeringer, og
 e)
 foranstaltninger, der begrænser eller kræver specifikke former for handelsmæssig tilstedeværelse (datterselskab, filial, repræsentationskontor) (11) eller joint ventures, gennem hvilke en investor fra den anden part kan udøve erhvervsvirksomhed.
 Artikel 68
 National behandling
 1. I de sektorer, hvor der er anført markedsadgangsforpligtelser i bilag IV, og med forbehold af de deri fastsatte betingelser og begrænsninger, indrømmer Fællesskabet og de undertegnende Cariforumlande med hensyn til alle foranstaltninger, der påvirker handelsmæssig tilstedeværelse, handelsmæssige tilstedeværelser og investorer fra den anden part en behandling, der ikke er mindre gunstig end den, de indrømmer deres egne tilsvarende handelsmæssige tilstedeværelser og investorer.
 2. Fællesskabet og de undertegnende Cariforumlande kan opfylde kravet i stk. 1 ved at indrømme handelsmæssige tilstedeværelser og investorer fra den anden part en behandling, der enten er formelt identisk med eller formelt forskellig fra den behandling, de indrømmer deres egne tilsvarende handelsmæssige tilstedeværelser og investorer.
 3. En formelt identisk eller formelt forskellig behandling betragtes som mindre gunstig, hvis den ændrer konkurrencevilkårene, så de bliver mere fordelagtige for handelsmæssige tilstedeværelser og investorer fra Fællesskabet eller de undertegnende Cariforumlande end for tilsvarende handelsmæssige tilstedeværelser og investorer fra den anden part.
 4. Specifikke forpligtelser indgået i henhold til denne artikel må ikke fortolkes således, at det forpligter Fællesskabet eller de undertegnende Cariforumlande til at kompensere for iboende konkurrencemæssige ulemper, der følger af de pågældende handelsmæssige tilstedeværelsers og investorers udenlandske karakter.
 Artikel 69
 Lister over forpligtelser
 De sektorer, som Fællesskabet og de undertegnende Cariforumlande liberaliserer i medfør af dette kapitel, og de begrænsninger for markedsadgang og national behandling, der i form af forbehold finder anvendelse på den anden parts handelsmæssige tilstedeværelser og investorer i disse sektorer, fremgår af lister over forpligtelser i bilag IV.
 Artikel 70
 Mestbegunstigelsesbehandling
 1. Med hensyn til foranstaltninger, der påvirker handelsmæssig tilstedeværelse som omhandlet i dette kapitel:
 a)
 indrømmer Fællesskabet de undertegnende Cariforumlandes handelsmæssige tilstedeværelser og investorer en behandling, der ikke er mindre gunstig end den mest gunstige behandling, der finder anvendelse på tilsvarende handelsmæssige tilstedeværelser og investorer fra ethvert tredjeland, med hvilket det indgår en aftale om økonomisk integration efter undertegnelsen af denne aftale
 b)
 indrømmer de undertegnende Cariforumlande Fællesskabets handelsmæssige tilstedeværelser og investorer en behandling, der ikke er mindre gunstig end den mest gunstige behandling, der finder anvendelse på tilsvarende handelsmæssige tilstedeværelser og investorer fra enhver stor handelsøkonomi, med hvilken de indgår en aftale om økonomisk integration efter undertegnelsen af denne aftale.
 2. Indgår en part eller et undertegnende Cariforumland en aftale om regional økonomisk integration, hvorved der skabes et indre marked, eller som forpligter parterne i


text:
aftalen til at foretage en betydelig indbyrdes tilnærmelse af deres lovgivninger med henblik på at fjerne ikke-diskriminerende hindringer for handelsmæssig tilstedeværelse og handel med tjenesteydelser, er den behandling, som den pågældende part eller det pågældende undertegnende Cariforumland indrømmer tredjelandes handelsmæssige tilstedeværelser eller investorer i sektorer, som er underlagt det indre marked eller den betydelige tilnærmelse af lovgivninger, ikke omfattet af stk. 1 (12).
 3. Forpligtelserne i stk. 1 finder ikke anvendelse på en behandling, der indrømmes:
 a)
 i henhold til foranstaltninger vedrørende anerkendelse af kvalifikationer, licenser eller forsigtighedsforanstaltninger i overensstemmelse med artikel VII i GATS eller bilaget hertil om finansielle tjenesteydelser
 b)
 i henhold til internationale aftaler eller ordninger, som udelukkende eller hovedsagelig vedrører beskatning
 c)
 i henhold til foranstaltninger, der er omfattet af en mestbegunstigelsesundtagelse i overensstemmelse med artikel II, stk. 2, i GATS.
 4. I denne artikel forstås ved »stor handelsøkonomi« ethvert udviklet land eller ethvert land, der året forud for ikrafttrædelsen af den i stk. 1 omhandlede aftale om økonomisk integration tegnede sig for over en (1) procent af verdens vareeksport, eller enhver gruppe lande, der optræder enkeltvis, samlet eller gennem en aftale om økonomisk integration, og som året forud for ikrafttrædelsen af den i stk. 1 omhandlede aftale om økonomisk integration tilsammen tegnede sig for over halvanden (1,5) procent af verdens vareeksport (13).
 5. Bliver et undertegnende Cariforumland part i en aftale om økonomisk integration med en tredjepart som omhandlet i stk. 1, litra b), og indeholder den pågældende aftale bestemmelser om en gunstigere behandling af den pågældende tredjepart end den, der indrømmes Fællesskabet af det undertegnende Cariforumland i medfør af nærværende aftale, indleder parterne konsultationer. Parterne kan tage stilling til, om det pågældende undertegnende Cariforumland kan nægte Fællesskabet den gunstigere behandling, der indrømmes i aftalen om økonomisk integration. Det Fælles Cariforum/EF-råd kan indføre alle nødvendige foranstaltninger med henblik på at tilpasse bestemmelserne i nærværende aftale.
 Artikel 71
 Andre aftaler
 Intet i dette afsnit må fortolkes således, at det begrænser den ret, parternes investorer har til at nyde godt af en gunstigere behandling i henhold til en eksisterende eller fremtidig international investeringsaftale, i hvilken en EU-medlemsstat eller et undertegnende Cariforumland er part.
 Artikel 72
 Investorers adfærd
 Fællesskabet og de undertegnende Cariforumlande samarbejder og træffer inden for deres egne respektive områder sådanne foranstaltninger, som måtte være nødvendige for blandt andet gennem alment gældende national lovgivning at sikre, at:
 a)
 investorer omfattes af et forbud mod og drages til ansvar for direkte eller gennem mellemmænd at tilbyde, love eller give en tjenestemand eller en af dennes familiemedlemmer eller forretningspartnere eller en anden person tæt på tjenestemanden uberettigede pengemæssige eller andre fordele, bestemt til den pågældende person eller en tredjepart, med henblik på at få tjenestemanden eller tredjeparten til at foretage eller undlade at foretage en handling i forbindelse med udøvelsen af tjenestepligter eller for at opnå en fordel i forbindelse med en påtænkt investering eller licenser, tilladelser, kontrakter eller andre rettigheder i forbindelse med en investering
 b)
 investorer handler i overensstemmelse med de grundlæggende arbejdsmarkedsstandarder, jf. Den Internationale


text:
Arbejdsorganisations (ILO) erklæring om grundlæggende principper og rettigheder på arbejdet fra 1998, som Fællesskabet og de undertegnende Cariforumlande har tilsluttet sig (14)
 c)
 investorer ikke forvalter eller foretager deres investeringer på en sådan måde, at de omgår internationale miljømæssige og arbejdsretlige forpligtelser, som udspringer af aftaler, i hvilke Fællesskabet og de undertegnende Cariforumlande er part
 d)
 investorer, når det er relevant, opretter og vedligeholder forbindelser med lokalsamfundene, særlig når det drejer sig om projekter, der indebærer omfattende aktiviteter baseret på naturressourcer, for så vidt de ikke ophæver eller begrænser de fordele, der tilkommer den anden part i medfør af en given forpligtelse.
 Artikel 73
 Opretholdelse af standarder
 Fællesskabet og de undertegnende Cariforumlande sikrer, at der ikke tilskyndes til udenlandske direkte investeringer ved at svække de indenlandske retsforskrifter og standarder vedrørende miljø, arbejdsret eller sundhed og sikkerhed på arbejdspladsen eller ved at slække på de grundlæggende arbejdsmarkedsstandarder eller love, der har til formål at beskytte og fremme den kulturelle mangfoldighed.
 Artikel 74
 Fornyet behandling
 Med henblik på en gradvis liberalisering af investeringer tager parterne senest tre år efter ikrafttrædelsen af denne aftale og derefter med regelmæssige mellemrum de retlige rammer for investeringer, investeringsklimaet og deres indbyrdes investeringsstrømme i overensstemmelse med deres forpligtelser i henhold til internationale aftaler op til fornyet overvejelse.
 KAPITEL 3
 Grænseoverskridende levering af tjenesteydelser
 Artikel 75
 Dækning og definitioner
 1. Dette kapitel finder anvendelse på foranstaltninger, der træffes af parterne eller de undertegnende Cariforumlande, og som påvirker den grænseoverskridende levering af tjenesteydelser, med undtagelse af:
 a)
 audiovisuelle tjenesteydelser
 b)
 national cabotagesejlads (15), og
 c)
 nationale og internationale lufttransportydelser, såvel ruteflyvning som anden flyvning, og tjenesteydelser, der er direkte forbundet med trafikrettigheder, bortset fra:
 i)
 tjenester i forbindelse med reparation og vedligeholdelse af flyvemaskiner, under hvilke et luftfartøj tages ud af drift
 ii)
 salg og markedsføring af lufttransportydelser
 iii)
 tjenester i forbindelse med edb-reservationssystemer, og
 iv)
 andre hjælpetjenester, der letter driften af luftfartsselskaber, f.eks. ground handling-ydelser, udlejning af luftfartøjer med besætning og lufthavnsforvaltningsydelser.
 2. I dette kapitel forstås ved:
 a)
 »grænseoverskridende levering af tjenesteydelser«: levering af en tjenesteydelse
 i)
 fra den ene parts område til den anden parts område (leveringsmåde 1)
 ii)
 på den ene parts område til den anden parts forbruger af tjenesteydelsen (leveringsmåde 2)
 b)
 »tjenesteydelser«: alle tjenesteydelser i alle sektorer undtagen tjenesteydelser, der leveres under udøvelse af offentlig myndighed
 c)
 »tjenesteydelse, der leveres under udøvelse af offentlig myndighed«: alle tjenesteydelser, der ikke leveres på et kommercielt grundlag eller i konkurrence med en eller flere tjenesteydere
 d)
 »tjenesteyder«: enhver fysisk eller juridisk person, der søger at levere eller leverer en tjenesteydelse
 e)
 »tjenesteyder fra en part«: en fysisk eller juridisk person fra Fællesskabet eller en fysisk eller juridisk person fra et undertegnende Cariforumland, der søger at levere eller leverer en tjenesteydelse
 f)
 »levering af en tjenesteydelse«: fremstilling, distribution, markedsføring, salg og levering af en tjenesteydelse.
 Artikel 76
 Markedsadgang
 1. Med hensyn til markedsadgang gennem grænseoverskridende levering af tjenesteydelser indrømmer Fællesskabet og de undertegnende Cariforumlande den anden parts tjenesteydelser og tjenesteydere en behandling, som ikke er mindre gunstig